ГЕРОІ АФІНСКІХ І КРЫЦКІХ МІФАЎ. ТЭСЕЙ


Вядома, якую унікальную ролю адыгралі Афіны, галоўны горад Атыкі (невялікай вобласці Сярэдняй Грэцыі), у гісторыі чалавецтва. Афіны V ст.   да  н. Х., асабліва ў “век Перыкла” (50—30-я гг.), — адзін з цэнтраў сусветнай культуры, узор рабаўладальніцкай дэмакратыі і патрыятызму.


Афіны называлі “вокам Грэцыі”, “Эладай у Эладзе”, а іх палітычнага лідэра Перыкла, які сваёй разумнай дзяржаўнай дзейнасцю спрыяў росквіту горада, — “Алімпійцам”, падкрэсліваючы, што ён годны параўнання з багамі.


Цэнтр Афінаў Акропаль — скалісты ўзгорак з пабудаваным у V ст.     да н. Х. архітэктурным ансамблем, — быў у мікенскі перыяд (2-я палова       ІІ тыс. да н. Х.) умацаванай царскай рэзідэнцыяй. Гэта знайшло адлюстраванне ў міфалогіі, напрыклад у міфе, які распавядаў пра спрэчку паміж Афінай і Пасейдонам за апякунства над горадам. Спаборніцтва багоў адбывалася на Акропалі пры аб’ектыўным судзействе Кекропа, якога антычная традыцыя называла заснавальнікам Афінаў і першым царом Атыкі.


Трэба адзначыць, што сярод найстаражытнейшых персанажаў атычных міфаў не было такіх герояў, як у суседніх Беотыі, Фесаліі, Аргалідзе, пра подзвігі якіх не стамляліся распавядаць і ў часы класічнай Грэцыі, — герояў накшталт Персея, Геракла, Ясона. Хіба таму ў афінскі гераічны свет увайшоў герой не атычнага, а пелапанескага паходжання. Гэта Тэсей, шматлікімі подзвігамі якога вельмі ганарыліся афіняне. Па сваёй доблесці і вядомасці ва ўсёй Эладзе Тэсей уступаў толькі Гераклу. Дарэчы, яны былі сваякамі па мацярынскай лініі і добрымі сябрамі.


Антычны свет надзяліў Тэсея рысамі легендарна-гістарычнай асобы. Плутарх у сваіх “Параўнальных жыццяпісах” падрабязна расказаў яго біяграфію. Нягледзячы на гэта, паходжанне Тэсея незвычайнае: яго продкамі былі міксантрапічныя (напаўлюдзі-напаўзмеі) аўтахтоны. Аўтахтоны — гэта міфалагічныя істоты, якія лічыліся народжанымі зямлёй, дакладней, зямлёй дадзенай мясцовасці, і з’яўляліся родапачынальнікамі народаў, што жылі там. Так, Эрыхтоній, Кранай, Кекроп былі аўтахтонамі для наступных атычных цароў. Яны мелі моц ад зямлі Афінаў і Атыкі і вылучаліся сваёй хтанічнай мудрасцю.


Кекропа першапачаткова лічылі духам-апекуном свяшчэннага ўзгорка, на якім пазней з’явіўся Акропаль. Потым народная фантазія надала яму чалавечы выгляд. Жрыцы Кекропа, якія выбіраліся з двух старажытных атычных родаў Аглаўрыдаў і Герсідаў, былі асэнсаваны як яго дочкі Аглаўра і Герса. Ад узгорка Пандросія з’явілася імя трэцяй дачкі Кекропа. Пазней афіняне зрабілі іх размеркавальніцамі нябеснай расы. Гэта была дабратворная дзейнасць у краіне, прырода якой рэдка цешыла дажджом.


Сыноў у першага афінскага цара не было, і яго нашчадкам стаў Эрыхтоній. Цара-дзіця ахоўвала апякунка горада багіня Афіна.

Апякунства Афіны


Афіна паклала немаўлятка Эрыхтонія ў кошык,  шчыльна яго накрыла і даручыла ахоўваць дзвюм змеям. Яна строга забараніла сваім жрыцам Аглаўры, Герсе і Пандросе знімаць накрыўку, а сама накіравалася на паўвостраў Палену. Багіня мела намер адшукаць там прыдатную гару і ўсталяваць яе на Акропалі, каб зрабіць Акропаль непрыступным.


Сёстры не змаглі адолець сваёй цікаўнасці. Што за таямніца хаваецца ў кошыку? Гэтая думка не давала ім спакою. Прыўзнялі дзяўчаты накрыўку і страшна напалохаліся, убачыўшы дзіцятка, у якога ніжняя частка тулава была змяіная.


Афіна ўжо вярталася з гарой Лікабет у руках, калі яе сустрэла варона. Яна спецыяльна прыляцела, каб накаркаць на дачок Кекропа, паведаміць, што здарылася на Акропалі. Раззлавалася багіня, кінула гару — і яна засталася на тым самым месцы, недалёка ад Афінаў, — а сама паспяшалася да свяцілішча.


Дочкі Кекропа ўбачылі раз’юшаную багіню. Апантаныя жахам, бо баяліся божага пакарання, яны пусціліся наўцёкі і скінуліся са стромкіх скалаў Акропаля.


Эрыхтонія нарадзіла Зямля з семені Гефеста. Афіняне ганарыліся тым, што яны не прыйшлі аднекуль на сваю зямлю, а, як каласы, выйшлі з яе нетраў. У той самы час вучоныя даказалі, што Афіны, а можа, толькі Акропаль, існавалі яшчэ да прыходу грэкаў і былі заснаваныя племенем пелазгаў. На Акропалі знайшлі сляды паселішча, якое было аж у                     ІІІ тыс. да н. Х., а грэкі з’явіліся на тэрыторыі цяперашняй Грэцыі пяццю стагоддзямі пазней.


Эрыхтонію, якога выхавала Афіна ў сваім храме, прыпісвалі тры значныя дзеянні: ён  увёў у Атыцы культ Афіны і ўсталяваў Панафінейскія святы, першы запрог коней у калясніцу і прыдумаў квадрыгу (за што быў ператвораны ў сузор’е Возніка), а таксама першы ўзараў зямлю плугам. Праўда, Цыцэрон у творы “Аб законах” сцвярджаў, што Кекроп увёў пахавальны абрад у Атыцы: сваякі павінны былі апусціць цела памерлага ў зямлю і, засыпаўшы яго, пасеяць на магіле збожжа, каб такім чынам аддаць нябожчыка ва ўлонне маці зямлі і затым ачысціць яе пры дапамозе пладоў.


Эрыхтонія змяніў на троне Кранай, час царавання якога супаў з Дэўкаліёнавым патопам. Але ніводнае паданне не паведаміла пра знішчэнне насельніцтва Атыкі і з’яўленне на гэтым паўвостраве якіх-небудзь іншых людзей, бо гэта скажала б думку аб тым, што грэкі з’явіліся на Атыцы першымі.


Згодна з некаторымі міфамі, спадкаемцам Эрыхтонія быў цар Пандыён. Пры ім многія несмяротныя праяўлялі прыхільнасць да Афінаў: прыносілі свае дары багіня земляробства і ўрадлівасці Дэметра, а таксама бог вінаградарства Дыяніс. Але жыццё цара было сапсавана няшчасным лёсам дачок.

Прокна і Філамела


Аблога фіванскага войска сціснула Афіны з усіх бакоў. Фіванцаў было так шмат, што афінскі цар Пандыён, здавалася, не меў ніякага паратунку. Але на дапамогу яму прыйшоў са сваім войскам фракійскі цар Тэрэй, і яны разам перамаглі ворага.


Удзячны Тэрэю Пандыён аддаў за яго жонку сваю старэйшую дачку Прокну. І хоць не хацелася дзяўчыне выходзіць замуж за чужаземца, да таго ж сына крыважэрнага бога Арэса, але развіталася з любай сястрой Філамелай і адправілася з мужам на яго радзіму.


У Фракіі маладую пару сустрэлі ўрачыста. Усе зычылі ім шчасця, і ніхто не ведаў, які горкі лёс чакаў іх.


Прокна нарадзіла прыгожага хлопчыка Іціса, і Тэрэй душы не чуў у сваім сыне. Калі пасля вяселля прайшло пяць гадоў, Прокна прызналася мужу, што даўно смуткавала па сваёй сястры, і пачала прасіць яго, каб адпусціў на які час да Філамелы альбо прывёз тую ў Фракію. Тэрэй загадаў падрыхтаваць карабель і сам адправіўся па Філамелу...


Як толькі фракійскі цар увайшоў у палац цесця і ўбачыў Філамелу, ён адразу адчуў да яе жарсць. Тэрэй не мог адвесці вачэй ад прыгожай дзяўчыны: як яна вырасла за апошнія гады, як пахарашэла! Фракіец вырашыў авалодаць дзяўчынай, чаго б яму гэта ні каштавала. Ён пачаў угаворваць Філамелу, а яшчэ больш яе бацьку, каб дазволіў дачцэ наведаць сястру ў Фракіі. Стары Пандыён згадзіўся, але падчас развітання са слязьмі на вачах умольваў Тэрэя берагчы яго любімую дачку і як мага хутчэй прывезці яе назад, дадому.


Калі карабель прыстаў да берагоў Фракіі, Тэрэй павёў Феламелу не ў палац, а ў жытло пастуха, якое хавалася сярод гор, парослых лесам. Ён сілай зрабіў дзяўчыну сваёй каханкай і трымаў яе ў няволі. Філамела рвала на сабе валасы, ламала рукі, кляла свой лёс.

— Жыццё адпомсціць табе, жорсткі варвар, — гаварыла яна Тэрэю. — Багі ведаюць аб тваім злачынстве. Калі-небудзь я ўцяку ад цябе, каб расказаць людзям пра ўсё, што ты зрабіў са мной, як здрадзіў майму бацьку і апаганіў святы звычай гасціннасці.


— Не, ты не зробіш гэтага, — з пагрозай у голасе сказаў Тэрэй, схапіў Філамелу за валасы, звязаў і мячом адсек ёй язык. — Цяпер можаш скардзіцца і багам, і людзям колькі ўлезе!


А ў палацы фракійскага варвара не знаходзіла сабе месца Прокна. Тэрэй сказаў жонцы, быццам не выканаў яе просьбы — не прывёз Філамелу таму, што тая памерла. Вельмі пакутавала Прокна, бо горача любіла сваю адзіную сястру. Яна апранулася ў чорнае і кожны дзень прыносіла ахвяраванні падземным багам, каб супакоіўся цень нябожчыцы.


Аднойчы фракійскі цар даведаўся ў аракула, што яго сын Іціс загіне ад рукі кроўнага блізкага. Падумаўшы, Тэрэй вырашыў, што крывавую змову рыхтуе яго брат Дрыант для таго, каб завалодаць тронам. Ён знянацку ўварваўся з мячом у дом Дрыанта і насмерць засек брата.


Тым часам Філамела знайшла ў пастухоўскай хаціне ткацкі станок і шэрсць і выткала на посцілцы ўсю сваю гісторыю. Яна адлюстравала гавань Фалерона, ад якой адчаліў карабель Тэрэя, і сябе ў радасным настроі на палубе гэтага карабля. Вышыла Філамела таксама гарысты бераг Фракіі, сцежку, што вяла ў лес, і Тэрэя, які цягнуў яе за руку. Яшчэ адзін узор выяўляў звязаную дзяўчыну і тое, як Тэрэй адсякаў ёй язык. Гэтую посцілку Філамела патаемна адаслала праз слугу ў палац, і Прокна адразу пра ўсё здагадалася. Яна зненавідзела мужа і толькі думала, як адпомсціць яму.


Прокна дачакалася свята Дыяніса, далучылася падчас яго да вакханак, потым у лесе адстала ад іх шэсця і адшукала хаціну пастуха, дзе знемагала ў няволі Філамела. Кінуліся сёстры адна да адной, абняліся і горка разрыдаліся.

— Годзе, — азвалася першай Прокна. — Няхай цяпер паплача ён. Адпомсцім варвару самым страшным пакараннем.


Употай ад слуг яна правяла сястру ў палац. Тэрэй быў у гэты час на паляванні. Да Прокны падбег Іціс. Маці зірнула на сына і нібы ўпершыню заўважыла:

· Як ён падобны да свайго бацькі...

У яе зарадзіўся жудасны план помсты. Прокна падзялілася ім з Філамелай, тая пачала плакаць. Але старэйшая сястра строга паглядзела на яе, і яны абедзве, разам з хлопчыкам, пайшлі ў жаночую палову дома. Там Прокна ўдарыла нажом у грудзі сына, і з цела забітага хлопчыка сёстры прыгатавалі страву.

Калі цар вярнуўся дадому, жонка сама частавала яго жудаснай стравай. Тэрэй прагаладаўся на паляванні і з’еў усё са смакам. Потым запытаўся:

· А дзе Іціс?

· У табе самім! — злавесна адказала Прокна.

Не зразумеў яе слоў фракіец, але чамусьці захваляваўся.

— Прывядзіце да мяне Іціса... зараз жа! — загадаў ён, прадчуваючы  нядобрае.


У гэты момант з’явілася Філамела з акрываўленай галавой Іціса і шпурнула яе ў твар свайго зневажальніка.


На некалькі хвілін Тэрэй знямеў, потым зароў, як паранены звер, і, схапіўшы меч, кінуўся наўздагон за сёстрамі. Але не дагнаў іх, бо ў Прокны і Філамелы раптоўна выраслі крылы. Яны ператварыліся ў птушак: адна — у ластаўку, другая — у салаўя. Пер’е гэтых птушак і зараз хавае крывавыя плямы — сляды злачынства. Тэрэй таксама пакрыўся пер’ем. Фракійскі шлем на яго галаве ператварыўся ў высокі грэбень, нос выцягнуўся ў доўгую дзюбу, і стаў цар удодам, які помсліва праследуе салаўя і ластаўку.


Не даравалі багі злачынства нікому з траіх персанажаў гэтага міфа і пазбавілі іх чалавечага аблічча. Памёр з гора Пандыён: ён не перажыў смерці дачок і пракляў сябе за тое, што аддаў Прокну за чужаземца, які жыў па варварскіх законах.


Міфолаг Р. Грэйвс лічыў, што эпізод з адрэзаным языком з’явіўся ў міфе ў выніку няправільнага прачытання грэкамі пелазгійскага насценнага роспісу. Роспіс нібыта паказваў жрыцу, якая ўпадала ў транс ад жавання лаўровага лісця. Яе твар быў скажоны не ад болю, а ад экстазу, а лаўровы ліст нагадваў язык. Ператварэнне ж Прокны ў ластаўку магло быць навеяна сцэнай, у якой жрыца, убраная ў пер’е, гадала па палёце ластаўкі.


Адзін з самых вядомых у Грэцыі міф пра Філамелу і Прокну найбольш падрабязна распрацаваны ў “Метамарфозах” Авідзія. Трагедыя Сафокла “Тэрэй” да нас не дайшла, акрамя невялікага фрагмента. Гэты ж самы сюжэт часткова выкарыстаў Арыстафан у камедыі “Птушкі”. Жывапіснае палатно “Трапеза Тэрэя” належыць Рубенсу. У паэзіі сустракаецца іншасказанне: Філамела — салавей.


А ўладу Пандыёна ў Афінах атрымаў у спадчыну Эрэхтэй (ужо Другі, праўда, каб не блытаць іх, імя Эрэхтэя Першага замянілі на Эрыхтонія). Дом афінскага цара зноў быў багаты дочкамі. Разам з прыгожымі сёстрамі Пракрыдай, Арыфіяй, Хтоніяй, Крэусай выхоўваўся толькі адзін сын Кекроп (Другі). 

Пракрыда і Кефал


Не было на свеце сямейнай пары шчаслівейшай за Пракрыду і Кефала. Жылі яны на Гімеце, раўніне, пакрытай лесам, былі маладыя, прыгожыя, моцна кахалі адно аднаго. Акрамя Пракрыды, Кефал любіў хіба толькі паляванне. Бяда падкралася нечакана.


Багіня зары, ружоваперстая Эас, убачыла аднойчы прыгожага, як бог, Кефала і імгненна загарэлася каханнем. Эас накрыла юнака росным пакрывалам і перанесла яго на край свету, у свой ружовы церам. Але не мог Кефал забыць Пракрыду, мілейшую для яго за ўсіх багінь, не хацеў здраджваць ёй, і аб адным умольваў ён Эас: адпусціць яго дадому, да вернай жонкі.


— Кажаш, вернай? — усміхнулася багіня. — Я ведаю Пракрыду лепш за цябе, наіўны Кефал. Зрэшты, ты сам можаш пераканацца ў тым, што памыляешся. Я змяню табе выгляд, дам табе золата, пабачыш, ці сапраўды нельга спакусіць тваю жонку.


Кінулася Пракрыда да дзвярэй, пачуўшы, што хтосьці ўваходзіць у дом. Яна так чакала любага! Што з ім? Няўжо заблудзіў у лесе? Але перад ёй стаяў незнаёмы юнак.


— Я не з гэтага краю, — пачаў ён, — кепска ведаю вашы лясы, ды яшчэ вось... пакалечыў нагу...


Пракрыда засмучана апусціла галаву.

· Праходзь, чужаземец, калі ты з добрымі намерамі.


Ні аб чым не здагадваючыся, яна дала Кефалу паесці, паслала яму і пайшла ў другі пакой.


Усё адбывалася так, як і спадзяваўся Кефал. Яго жонка і думаць не хацела ні пра каго іншага. Дарэмна ён угаворваў: маўляў, Кефал загінуў дзесьці, а калі ён жывы, то вернецца праз колькі гадоў... Пракрыда ўжо не будзе такой прыгажуняй, і муж не будзе яе кахаць, як раней... Пракрыда адхіляла ўсе заляцанні, паўтарала, што застанецца вернай мужу — жывому ці мёртваму.


Ужо і хапіла б выпрабаванняў для Пракрыды, але Кефал, неразумны, дастаў цудоўныя ўпрыгажэнні — дарунак багіні, — расклаў перад Пракрыдай залатыя бранзалеты, сярэбраныя завушніцы, каралі з каштоўных камянёў. І Пракрыда завагалася... У той самы момант Эас вярнула Кефалу яго сапраўднае аблічча.

· Дык вось як ты захоўваеш мне вернасць! — ускрыкнуў ён.


Твар Пракрыды стаў пунсовым. Пасаромленая тым, што зрабіў з ёй каханы, а таксама ўласнай слабасцю, яна збегла ў горы, а потым — на Крыт.


Там Пракрыда вылечыла цара Мінаса, якога зачаравала раўнівая жонка Пасіфая. І ён падарыў сваёй збавіцельцы хуткага, як вецер, паляўнічага сабаку Лайлапа і дзіду, што ніколі не пралятала міма цэлі. Гэтыя падарункі Мінас атрымаў ад самой багіні палявання Артэміды.


Неўзабаве Пракрыда вярнулася на радзіму, бо не магла жыць без каханага мужа. Яна апранулася так, каб Кефал не пазнаў яе, і падчас палявання падышла да яго са сваімі падарункамі. Кефал быў у захапленні ад цудоўнага сабакі і дзіды. Ён умольваў прадаць іх за любыя грошы.

· Гэта не прадаецца, — пачуў ён у адказ.

· Што ж рабіць? Можа, ёсць якія ўмовы?

— Адзіная, — сказала Пракрыда, — будзь маім мужам, — і ўбачыла расчараванне на твары Кефала.

Выраз яго змяніўся, калі юнак паглядзеў у бок Лайлапа. Нельга было адвесці вачэй ад вузкага і высокага цела сабакі, яго выцягнутай морды, вострых вушэй... У той самы час Кефал падумаў:

— Гэта ж я, а не Пракрыда, вінаваты ў тым, што здарылася паміж намі. Не, не здраджу ёй.

Пасля гэтага ён быццам збоку пачуў свае словы — вусны наперакор яго жаданню ціха прашапталі:

· Я згодзен.

І тут Пракрыда адкрыла сябе. Як узрадаваўся Кефал! Цешылася Пракрыда! Абодва яны, цяпер ужо жартам, папракалі адно аднаго ў нявернасці, абодва даравалі і зноў зажылі ў каханні і згодзе.


Кожны дзень з першымі промнямі сонца Кефал выходзіў на паляванне і вяртаўся, увесь абвешаны дзічынай. Інакш і не магло быць: спрытны Лайлап паўсюль знаходзіў звера, а дзіда трапляла ў яго без промаху


Аднойчы, у гарачы поўдзень, Кефал ішоў па адкрытым месцы і, знемагаючы ад спякоты, напяваў, што прыходзіла ў галаву:


— Дзе ж ты, цудоўная прахалода, прыйдзі хутчэй да мяне! З’явіся, нябесная Няфела, без цябе сёння можна памерці!


Адзін пастух пачуў гэтыя словы. Ён не ведаў, што Няфела — гэта багіня воблакаў, быў не толькі не дасведчаным, але і зайздросным, нягодніцкім чалавекам, таму паспяшаўся да Пракрыды, каб нашаптаць ёй на мужа.


— Няўжо Кефал здраджвае майму каханню? — гэтая думка не давала ёй спакою, і Пракрыда вырашыла праверыць.


На другі дзень раненька яна адправілася ў лес і схавалася ў хмызняку побач з палянай, дзе звычайна адпачываў Кефал. Пракрыда цярпліва чакала мужа і ўрэшце пачула яго напеў і ўбачыла Лайлапа, які бег наперадзе гаспадара.


— Прыйдзі да мяне, радасць мая, — спяваў Кефал і раптам пачуў уздых. Ён спыніўся: ў гэты момант штосьці зашамацела ў кустах. Паляўнічы падумаў, што там хаваецца звер і кінуў дзіду, што паражала без промаху. Ускрыкнула параненая Пракрыда. Пазнаўшы голас, памчаўся на яго Кефал і знайшоў жонку са смяротнай ранай у грудзях.


— Заклінаю цябе, любы, — прашаптала яна, сабраўшы апошнія сілы, — не дазволь увайсці ў наш дом той, якую ты клікаў толькі што...


Пракрыда заплюшчыла вочы; Кефал не ведаў, ці чуе яго, але гаварыў і гаварыў ёй пяшчотныя словы...


Пахаваўшы жонку, ён пакінуў родныя Афіны і знайшоў прытулак у Фівах. Па просьбе цара Амфітрыёна Кефал паляваў на тэўмескую лісіцу, якую паслаў у пакаранне фіванцам Пасейдон. Гэтая лісіца апустошвала Кадмею, патрабуючы штомесяц у ахвяру дзіцяня. Нястомны Лайлап гнаўся за лісіцай і ўжо быў гатовы ўхапіць яе сваімі вострымі зубамі, як раптоўна і сабака і лісіца ператварыліся ў камяні. Так пажадалі багі.


Разам з Амфітрыёнам Кефал ваяваў супраць тэлебояў, што жылі на востраве Тафас, і пасля перамогі атрымаў у дар востраў ля заходняга ўзбярэжжа Пелапанеса, якому даў сваё імя — Кефаленія. Там ён і жыў да самай смерці, пакуль не скінуўся ў мора з вяршыні высокай скалы. Падаючы, ён клікаў Пракрыду і нёс з сабой на марское дно дзіду, якая прынесла смерць яго каханай.


Антычны географ і гісторык Страбон тлумачыў скачок Кефала са скалы на Леўкадскім мысе існаваўшым звычаем: кожны год там скідвалі ў мора мужчын з прывязанымі крыламі, якія быццам стрымлівалі падзенне. Збаўленне ад гэтага чалавека рабіла востраў бязвінным. А калі ахвяра не разбівалася, яе вылаўлівалі з вады і везлі на іншы востраў.


Гісторыя Пракрыды і Кефала апаэтызавана Авідзіем. Можна меркаваць, што гэты міф быў папулярны ў класічнай Грэцыі, бо малюнкамі (эпізодамі з яго) упрыгожвалі вазы. З работ мастакоў новага часу найбольш вядомыя карціны “Кефал і Эас” Н. Пусэна, “Афрадыта прымірае Кефала і Пракрыду” К. Ларэна і незавершанае палатно П. П. Рубенса на гэты самы сюжэт. Меладраму “Цэфал і Аўрора” напісаў чэшскі кампазітар XVIII ст.      І. А. Бенда, оперу “Кефал і Пракрыда” стварыў у той жа час французскі кампазітар А. Э. Грэтры.

Арыфія і Хтонія


Эрэхтэй і Праксіфея асабліва песцілі сваю старэйшую дачку  Арыфію. Але не здолелі ўпільнаваць яе. Выкраў дзяўчыну суровы паўночны вецер Барэй. Аднойчы Арыфія і яе маці кружыліся ў танцы на беразе ракі Іліс, збіралі кветкі, калі з шумам наляцеў Барэй, схапіў прыгажуню і панёс яе ў сваіх абдымках на поўнач.


Барэй даўно кахаў Арыфію і, відаць, прасіў яе рукі ў Эрэхтэя, але той не даваў згоды. Вось Барэй і вырашыў урэшце прымяніць сваю магутную сілу. Праўда, не быў ён занадта прыгожым: доўгавалосы і барадаты, замест ног меў змяіныя хвасты. І гэта, вядома, не прыводзіла ў захапленне дзяўчат. Выкрадзеная Барэем Арыфія крычала з усяе сілы, прасіла дапамагчы, але ніхто яе не чуў, бо вецер заглушыў дзявочы лямант сваім выццём. Убачыла палонніца сонечнага бога Геліяса, пачала прасіць яго:


— Пашкадуй мяне, магутны, справядлівы тытан. Выратуй ад гэтага дзікуна, які без дазволу бацькоў, без вяселля нясе мяне невядома куды. Паразі яго сваімі залатымі стрэламі!


У той жа момант Барэй узнёсся ў вышыню ў такім шалёным віхры, што Арыфія страціла прытомнасць, а калі ачуняла, зразумела, што выкрадальнік авалодаў ёю і паляцеў невядома куды. Царэўна апынулася адна ў нейкай пячоры, доўга блукала, калоцячыся ад страху, пакуль не знайшла выхад, і пайшла па невядомай дарозе. Раптам яна адчула моцны боль ва ўсім целе і нечакана для самой сябе нарадзіла двух хлопчыкаў. Кормячы іх, маладая маці не заўважыла на спінках немаўлят крыльцаў. “Вось і добра, — падумала яна, — будуць падобны да мяне, а не да страшыдлы бацькі”. Адкуль было ведаць Арыфіі, што ў яе сыноў — ужо дарослых Калаіда і Зэта — вырастуць сапраўдныя крылы! Браты стануць вялікімі героямі Элады: возьмуць удзел у славутым паходзе арганаўтаў па залатое руно і здзейсняць шмат іншых подзвігаў.


Маці Арыфіі Праксіфея не дачакалася сваёй дачкі: памерла, перажываючы яе знікненне. А бацька Эрэхтэй не засмуціўся ад таго, што атрымаў у зяці магутнага Барэя. Наадварот, думаў ён, у такога сваяка можна заўсёды прасіць дапамогі. І сапраўды, у свой час Барэй прыйдзе на выручку афінянам у вайне з персамі, а пакуль... ён не пачуў ці не захацеў пачуць просьбы свайго цесця аб дапамозе, калі эўбейцы рухаліся на Атыку разам з фракійскім царом Імарадам. Эрэхтэй звярнуўся па параду да Дэльфійскага аракула і даведаўся, што адолее ворага толькі тады, калі прынясе ў ахвяру адну са сваіх дачок. Вярнуўшыся ў Афіны, цар нікому не сказаў аб прароцтве, але малодшая дачка Хтонія ўсё-такі дазналася пра яго. Дзяўчына заявіла бацьку, што хоча памерці, каб выратаваць Афіны. Не мог згадзіцца на такую ахвяру Эрэхтэй, усяляк адгаворваў любімую дачку, але яна была няўмольнай.


Аплакаў цар Хтонію яшчэ жывую, паскардзіўся на свой лёс, а пахаваўшы дачку, выступіў насустрач Імараду.


– Што гэта здарылася з афінянамі? — здзівіўся фракіец. — Раней яны носу не паказвалі за муры горада, а тут самі пайшлі ў наступ.


Імарад прапанаваў афінскаму цару паядынак, які вырашыць, каму кіраваць Атыкай: ён не сумняваўся ў сваёй перамозе над старым Эрэхтэем.

Паядынак даказаў, што ахвяра не была марнай, і фракійцы надоўга пакінулі ў спакоі Атыку. Пагроза з’явілася з боку Эўбеі.

Крэуса


Афінскі цар, стары Эрэхтэй, абяцаў аддаць сваю дачку, чароўную Крэусу, за таго, хто атрымае перамогу над эўбейцамі. Варожыя афінянам, яны зноў пераплылі праліў і звялі шмат скаціны з марафонскай раўніны.


Разграміць эўбейскае войска ўдалося нарэшце фесалійскаму герою Ксуфу. Паклікаў Эрэхтэй Крэусу.


— Мілая дачушка, — пачаў ён, — я павінен выканаць сваё царскае слова. Праўда, Ксуф не такі ўжо малады і не вельмі прыгожы, але ён адважны і сумленны. І, ведаеш, я нават цешуся з таго, што ён не царэвіч. Царэвіч забраў бы цябе ад бацькі, адвёз бы ў сваю краіну, а Ксуф застанецца ў нас, будзе табе добрым мужам, мне — сынам, а нашаму народу — абаронцам. Акрамя таго Ксуф — сын Эола, а той быў сынам славутага Эліна, а Элін — сынам самога Зеўса.


— Добра, бацька, я стану жонкай гэтага чужаземца.


Прайшло каля дваццаці гадоў. Памёр Эрэхтэй. Афінамі кіраваў Ксуф. Народ прызвычаіўся да таго, што на чале іх стаяў чужынец. Але вось бяда: шлюб Ксуфа з Крэусай заставаўся бяздзетным, і грамадзяне баяліся, што старажытны род афінскіх цароў зусім змарнее. Час ад часу Крэусе раілі звярнуцца да Дэльфійскага аракула, але царыца чамусьці пачынала чырванець і хвалявацца пры адным успаміне аб Апалоне і яго храме.


Аднойчы ў палац прыйшлі жрыцы, і старэйшая з іх гаварыла ад імя афінскага народа:


— Ніхто не ведае, за што на цябе, Крэуса, абрушыўся гнеў багоў. Але гэта ведае Зеўс і ведае яго прарочы сын Апалон. Царыца, народ яшчэ жыве надзеяй убачыць на прастоле Эрэхтэя нашчадка яго крыві і таму патрабуе, каб ты тэрмінова адправілася ў Дэльфы.


Нельга было не заўважыць, з якой душэўнай мукай слухала жрыцу Крэуса. Калі тая скончыла, царыца ціха адказала:


— Патрабаванне народа справядлівае, і я падпарадкуюся яму.


Праз тры дні Крэуса, як простая паломніца, з’явілася ў Дэльфах. Яна купіла ахвярнага барана, аддала яго свяшчэннаслужыцелю і, змяшаўшыся з натоўпам, чакала сваёй чаргі, каб перадаць пытанне. Страшыла царыцу думка аб тым, што Апалон можа не дараваць ёй гэткую дзёрзкасць. Яна ж, Крэуса, у свой час нарадзіла сына. І бацькам яго быў ніхто іншы, як сам Апалон. Срэбралукі бог спакусіў маладзенькую прыгажуню Крэусу: з’явіўся да яе ў сне і паклікаў у пячору... Народжанае дзіцятка Крэуса патаемна ад усіх занесла на тое самае месца і больш нічога пра яго не чула. “Можа, Апалон, — разважала яна цяпер, стоячы ля ўвахода ў храм, — гневаецца на мяне за свайго сына, якога я загубіла; можа, таму і бяздзетны мой шлюб з Ксуфам”.


Тым часам з храма выйшаў малады служыцель і, збіраючы пытанні для Піфіі і жрацоў, наблізіўся да Крэусы. Царыца была ўражана прыгажосцю юнака.


— Зайздрошчу той, што нарадзіла цябе, — сказала яна. — Якое імя ты атрымаў ад маці?


— Я не ведаю сваёй маці, — засмуціўся юнак. — Імя Іон мне далі жрыцы, як і далі прытулак тут, у храме. Але якое ў цябе пытанне да бога?


— Вось запячатаны складзень, — адказала Крэуса. — У ім маё пытанне.


Здавалася, яна чакала не хвіліны, а цэлую вечнасць, калі раптам з’явіўся збялелы Іон і падаў складзень. Пячатка засталася некранутай. Крэуса разламала яе, зірнула і закрыла твар рукамі. Складзень быў пусты: воск дошчачак нібы выпаліла агнём, і яны самі сталі чорныя, як вугаль.


У гэты момант паявіўся свяшчэннаслужыцель з баранам.


— Дзе тая афінянка, што дала гэтага барана? Няхай хутчэй ідзе адсюль! Бог не прыняў яе ахвяру.


Людзі адхіснуліся да Крэусы, як ад зачумленай.


— Святататніца! — крычалі яны. — Ты апаганіла нас! Такіх пабіваюць камянямі!


У руках некаторых ужо з’явіліся камяні, і магла б распачацца крывавая расправа, калі б побач з Крэусай не апынуўся Іон.


— Пакіньце каменне, — крыкнуў ён натоўпу. — Хіба вы здольныя тлумачыць божую волю? Бог можа прынізіць чалавека, каб потым яго ўзвысіць.


Сустрэўшыся з мужам, Крэуса расказала, што бог не ўдастоіў яе сваім адказам на пытанне, і Ксуф сам вырашыў адправіцца ў  Дэльфы. Там цар атрымаў дзіўнае прароцтва: маўляў, першы, каго ён сустрэне пры выхадзе са свяцілішча, і ёсць яго сын.


Вяртаўся Ксуф у Афіны радасны і не адзін. Як гэты юнак аказаўся яго сынам? — разважаў цар. — Хіба якая з менадаў зацяжарыла ад яго падчас дыянісійскіх оргій!


Крэуса ішла дадому ад алтара Апалона, калі насустрач ёй кінуліся прыслужніцы.


— Царыца! Ксуф — табе на ганьбу — прывёў у палац свайго дарослага сына, Апалонавага жраца. Прыёмыш, мабыць, народжаны нейкай наложніцай...

Ускрыкнула Крэуса ад нечаканасці, калі ўбачыла побач з мужам Іона. Здзівіўся і юнак: дык тая сціплая прасіцельніца, за якую ён заступіўся ў Дэльфах, — царыца?!


Ксуф не разлучаўся з сынам: вучыў яго верхавой яздзе, ваеннай справе, аб’язджаў з ім навакольныя вёскі і аддаў загад рыхтаваць у гонар Іона вялікае свята ў Дэльфах.


А Крэуса не знаходзіла сабе месца, асабліва пасля таго, як яе наведаў стары сябар бацькі-нябожчыка.


— Юнак, якога Ксуф прывёў у Афіны, — разважаў той, — быў народжаны ад нейкай рабыні і адведзены ў Дэльфы да паўналецця. Няўжо ты, царыца, пагодзішся з тым, каб бязродны чужаземец атрымаў у спадчыну Эрэхтэяў трон?


З болем думала Крэуса пра бедствы сваёй сям’і — выкраданне Арыфіі, смерць маці, самаахвяраванне Хтоніі, пра свой уласны шлюб не па любві. Чаму гэта мы ўвесь час ахвяруем, а чужакі маюць з гэтага выгоду? І калі верны слуга пачаў у чарговы раз гаварыць, што яго царыцу неўзабаве перастануць паважаць ва ўласным доме і будзе яна дажываць свой век бяздзетная і занядбаная ў ім, Крэуса не вытрымала:

· Добра, няхай будзе па-твойму... Я згодна.

Дэльфійскі пір быў у разгары, калі Ксуф пакінуў яго на невялікі час, каб падняцца на вяршыню Парнаса, прысвечаную Апалону і Дыянісу, і прынесці багам ахвяру ў падзяку за дараванне сына. Тады і быў паднесены Іону кубак з атручаным віном. Юнак ужо збіраўся прыгубіць яго, як закружылася над кубкам галубка і пачала выдаваць дзіўныя гукі.


— Напэўна, яна хоча піць, — прамовіў Іон і падставіў ёй свой кубак. Галубка напілася, а потым пачала кідацца, затрэслася і сканала.


Старога слугу прымусілі сказаць праўду, і ўсе даведаліся, што царыца была саўдзельніцай злачынства. Дэльфійскія старэйшыны вынеслі ёй адзінагалоснае рашэнне: пакараць смерцю. Ратуючыся, Крэуса пабегла ў храм і прыпала да алтара Апалона. Іон праследаваў сваю атручальніцу і ўжо ўварваўся ў храм, каб забіць яе... Але жрыца спыніла юнака. Яна ўручыла Іону кошык.


— У свой час, — сказала жрыца, — мы знайшлі цябе ля ўвахода ў храм у гэтым кошыку. Тут рэчы, па якіх цяпер цябе знойдзе маці. Гэтага пажадаў Апалон. “Дзіўна, — падумаў Іон, — чаму менавіта зараз яму аддалі гэты кошык? І ці варта шукаць маці, якая пакінула яго?”


Крэуса адразу пазнала свой кошык, пазнала і рэчы ў ім... Маці і сын кінуліся адно да аднаго ў абдымкі.


— Людзі, — гаварыла Крэуса, не адводзячы вачэй ад Іона, — я шмат пакутавала, але гэта імгненне выкупляе ўсё. Апалон вярнуў мне майго сына!


Калі Іон пажадаў убачыць Ксуфа, свайго бацьку, Крэуса адкрыла сыну, што сапраўдны яго бацька — Апалон.


— Срэбралукі бог, — сказала яна, — даў цябе Ксуфу, мужу тваёй маці, каб ты ўладарыў у Афінах.

· Няхай жыве наш царэвіч! — віталі Іона шчаслівыя афіняне.

Гэты міф — адзін з самых позніх элінскіх міфаў. Яму надавалася важнае значэнне, і ён атрымаў мастацкую распрацоўку ў трагедыі Эўрыпіда.


Іон — міфічны родапачынальнік іанійцаў, якія жылі ў Атыцы, а потым перасяліліся ў Малую Азію і заснавалі на яе заходнім узбярэжжы вялікія гарады Калафон, Эфес, Мілет, Міунт і іншыя. Так пашырыўся іанійскі дыялект грэчаскай мовы, які пакладзены ў аснову “Іліяды” і “Адысеі”. Навука не ведае дакладнага часу перасялення продкаў іанійцаў у Малую Азію; мяркуюць, што гэта адбылося яшчэ да Траянскай вайны — у ХІІІ—   ХІІ ст. да н. Х. ці хутка пасля яе. Тое, што афіняне лічылі іанійцаў сваякамі, пацвярджаецца гістарычным фактам: калі ў 500 г. да н. Х. Мілет не пакарыўся персам і падняў паўстанне, афіняне паслалі яму на дапамогу свае караблі. Тады і пачаліся грэка-персідскія войны.


Міф пра Іона распавядалі для таго, каб абгрунтаваць боскае паходжанне іанійцаў ад Апалона.


Нашчадкі першых афінскіх цароў браты Эгей і Палант нарадзіліся ў выгнанні, бо іх бацька Пандыён (гэта ўжо Пандыён Другі, сын Кекропа) вымушаны быў уцячы з Афінаў, дзе яго сваякі захапілі ўладу і прыгняталі народ.


Пасля смерці Пандыёна яго сыны адправіліся ў паход на Афіны, ачысцілі горад ад сваіх ворагаў і падзялілі Атыку паміж сабой. Большая і лепшая частка дасталася Эгею. Ён стаў царом Афінаў, пасяліўся на Акропалі. Але не ва ўсім лёс быў прыхільны да цара.

Нараджэнне Тэсея


Цар Эгей не пачуваў сябе шчаслівым.


— І чым я прагнявіў багіню Афрадыту? — думаў ён. — Мой брат Палант ганарыцца шматлікімі сынамі (іх у яго пяцьдзесят), пагражае захапіць афінскі трон, а мае шлюбы — і першы, і другі — бяздзетныя... Сівеюць валасы, старасць не за гарамі: няўжо я, асуджаны багамі, памру ў адзіноце?!


Вырашыў Эгей пайсці ў Дэльфы, каб даведацца аб прычыне свайго гора. Там ён атрымаў ад Піфіі аракул, які цяжка было зразумець: “Не развязвай, доблесны воін, ніжні канец віннага меха раней, чым зноў падымешся на Афінскі Акропаль”. Эгей хацеў абавязкова разгадаць таямнічы сэнс прароцтва, а таму па дарозе ў Афіны завітаў у горад Тразены, спадзеючыся на дапамогу мудрага тразенскага цара Пітфея.


Стары Пітфей, відавочна, зразумеў аракул: цару Эгею было небяспечна сыходзіцца з жанчынамі да свайго вяртання ў Афіны. Прадбачыў тразенскі цар і тое, што ў Эгея народзіцца сын, які стане магутным героем і сваімі подзвігамі праславіць сябе і сваякоў. Таму паспрыяў Пітфей збліжэнню з Эгеем сваёй дачкі Эфры.


Развітваючыся з Эфрай, Эгей прывёў яе ў поле. Сваёй  волатаўскай сілай цар зрушыў з месца вялізны камень-валун і паклаў пад яго меч і сандалі.


— Калі народзіцца сын, — сказаў ён тразенскай царэўне, — і дасягне такой моцы, што здолее падняць гэты камень і дастаць схаваныя рэчы, выправі яго з імі да мяне ў Афіны, а пакуль трымай усё ў таямніцы.


Эгей спяшаўся ў Афіны, бо сыны Паланта, Палантыды, маглі захапіць яго царства. Была ад іх пагроза і сыну Эгея, бо Палантыды мелі намер атрымаць Афіны ў спадчыну ад свайго бяздзетнага дзядзькі. Таму і наказаў Эгей Эфры, каб яна маўчала. Праз дзесяць маладзікоў Эфра нарадзіла сына. Яго назвалі Тэсеем.


Міфалагічная традыцыя называла двух бацькоў Тэсея. У адных міфах бацькам героя быў афінскі цар Эгей, у другіх — бог мора і марской прасторы Пасейдон. Плутарх, напрыклад, пісаў, што Пітфей наўмысна распаўсюдзіў чутку, нібыта Пасейдон — бацька яго ўнука, бо гэты бог лічыўся апекуном горада Тразены і карыстаўся ў яго жыхароў асаблівай пашанай. Большасць міфолагаў аддае перавагу той версіі міфа, у якой сапраўдным бацькам называецца Пасейдон. Ноччу, калі Эфра і Эгей былі разам, царэўне ў сне было загадана ісці ў храм Афіны, дзе з ёю сышоўся Пасейдон. Існуе таксама меркаванне, згодна з якім імя Эгей першапачаткова было адным з мясцовых найменняў Пасейдона. Пасля таго, як гэты племянны бог набыў статус агульнагрэчаскага, Эгей ператварыўся ў самастойную фігуру грэчаскай міфалогіі. Сувязь Эгея з богам захавалася ў культавым імені Пасейдона — Пасейдон-Эгей.


Тэсей атрымаў добрае выхаванне. Адным з яго настаўнікаў быў славуты кентаўр Хірон. Ён абучаў юнака музыцы, стральбе з лука, гімнастычным практыкаванням.

Тэсей пакідае Тразены. Першыя подзвігі

Калі Тэсею споўнілася шаснаццаць гадоў і Эфра пераканалася ў тым, што яе сын самы дужы з усіх равеснікаў, яна прывяла Тэсея да вялізнай камлыгі ў полі.


— Вось тут, пад гэтым каменем, ляжаць меч і сандалі твайго бацькі, афінскага цара Эгея. Адсунь камень, сын мой, дастань іх, і гэтыя рэчы з’явяцца тым знакам, па якім Эгей пазнае цябе.


Юнак лёгка падняў цяжкую камлыгу, дастаў меч і сандалі і выказаў жаданне як мага хутчэй адправіцца ў далёкую дарогу да свайго бацькі.


Маці і дзед угаворвалі Тэсея дабрацца да Афінаў морам, на караблі. Ісці пехатой праз лясы і горы было вельмі небяспечна, бо ў іх хавалася шмат разбойнікаў і забойцаў. Пагражалі падарожнікам таксама драпежныя звяры. Магутны Геракл ужо ачышчаў зямлю ад розных пачвараў. Адны з іх былі знішчаны, другія схаваліся, а цяпер, калі славутага героя напаткала няшчасце і ён пасля забойства Іфіта жыў у Лідзіі і служыў лідзійскай царыцы Амфале, пачвары і злачынцы зноў пачалі рыскаць па Атыцы і рабіць сваю чорную справу. Стары Пітфей апісваў некаторых з іх унуку, палохаў яго іх адносінамі да чужаземцаў. Але Тэсей быў непахісны ў сваім рашэнні адправіцца ў Афіны сухапутным шляхам. Ён з дзяцінства захапляўся Гераклам, слухаў расповяды пра яго і сам прагнуў подзвігаў і славы.


— Я праверу сябе выпрабаваннямі і небяспекай, — сказаў Тэсей, развітваючыся з дзедам і маці, і паабяцаў ім, што нікога проста так не пакрыўдзіць, а пакарае толькі таго, хто нападзе на яго першы.


Тэсей рушыў у Афіны па істмійскай дарозе і ўжо на мяжы Тразенаў і Эпідаўра ў цёмным лесе сустрэўся з веліканам Перыфетам. Перыфет меў магутныя рукі і цела, але быў кульгавы, як яго бацька Гефест. Зброяй Перыфету служыла выкаваная Гефестам жалезная дубіна, за што яго называлі “Дубінаносцам”. Гэтай дубінай-булавой велікан забіваў усіх, хто хацеў прайсці праз горы, дзе ён жыў. Схапіў Перыфет і Тэсея і замахнуўся на яго сваёй цяжкай дубінай, але юнак аказаўся больш спрытным і перамог кульгавага асілка. Забраў Тэсей булаву забітага ворага і заўсёды насіў яе з сабой, падобна Гераклу, які ў доказ магутнасці пераможанага ім звера насіў шкуру нямейскага льва.


На Істме, у хваёвым бары, прысвечаным Пасейдону, Тэсея напаткала яшчэ большая небяспека: зусім нечакана ззаду напаў на яго люты разбойнік Сінід.


— Бачыш тыя высачэзныя хвоі? — спытаў ён у Тэсея. — А ведаеш, што мяне завуць “Згінальнік хвояў”? Дык вось, я прыгну верхавіны двух дрэў нізка-нізка, да самай зямлі, прывяжу цябе да іх за рукі і за ногі і адпушчу. Зараз ты адзін, а праз некалькі хвілін будзе два, — жахліва зарагатаў ліхадзей. — Так я раблю з усімі, хто мае нахабства завітаць у мой лес.


— Колькі ж людзей прыняло тут пакутлівую смерць?! — падумаў Тэсей.


Тым часам Сінід кінуў яго, звязанага па руках і нагах, а сам пачаў згінаць хвоі. Тэсей зубамі выцягнуў свой меч з ножан, перарэзаў вяроўкі і падкраўся да велікана ў той самы момант, калі той прыгнуў верхавіны дзвюх хвояў да зямлі і наступіў на іх нагамі. Юнак моцна схапіў яго і прывязаў да галін... Ён адпомсціў разбойніку той самай смерцю, на якую Сінід асудзіў свае шматлікія ахвяры.


Далейшы шлях Тэсея ляжаў праз Краміёнскі лес, у гушчары якога жыў страшэнны вяпрук. Ён наводзіў жах на ўсё наваколле, але ніхто не мог адолець яго. Тэсей першы напаў на дзіка, забіў яго і вызваліў людзей ад пачвары.


Дайшоў Тэсей да межаў Мегары, дзе высока над морам падымаліся стромкія скалы. На вяршыні адной з іх сядзеў велікан Скірон. Ён зневажаў усіх падарожных: прымушаў мыць яму ногі. А калі яны нагіналіся, каб выканаць ганебны загад, Скірон спіхваў няшчасных у мора. Целы іх разбіваліся аб вострыя выступы скалы і паядаліся гіганцкай марской чарапахай.


Калі Скірон падняў нагу, каб спіхнуць Тэсея, той схапіў велікана за нагу і скінуў яго самога на з’ядзенне марскому страшыдлу.


Не паспеў Тэсей адысці далей ад Мегары, як каля Элеўсіна выступіў супраць яго асілак Керкіён. Гэты прымушаў усіх падарожных дужацца з ім і загубіў вялікую колькасць людзей, бо ніхто ніколі не мог перамагчы гіганта. А Тэсей меў вялікі вопыт барацьбы, з маленства вучыўся розным прыёмам у свайго мудрага дзеда. Не такі вялізны і магутны, як Керкіён, ён быў маладзейшы і спрытнейшы за яго і таму хутка адолей няўклюднага асілка. Уладу ў горадзе Тэсей перадаў Гіпафону — сыну Пасейдона і Алопы, прыгожай дачкі Керкіёна. Бацька кінуў Алопу пасля яе нараджэння без усялякага нагляду, і тая загінула б, калі б не дапамаглі ёй пастухі.


— Можна рыхтавацца да сустрэчы з бацькам, — з радасцю гаварыў сабе Тэсей, мінаючы Элеўсін, але сустрэўся юнак пакуль не з бацькам, а з яшчэ адным злосным разбойнікам — Дамастам. Нягледзячы на яго сапраўднае імя, усе называлі Дамаста Пракрустам (“выцягвальнікам”). Ён прыкідваўся гасцінным гаспадаром, запрашаў падарожнікаў зайсці ў дом, а там чакала іх пакутніцкая смерць.


У Пракруста быў ложак, на які ён сілай укладваў сваіх гасцей. Каму ложак быў завялікі, таго Пракруст выцягваў, пакуль ногі няшчаснага не датыкаліся да краю гэтага жудаснага месца катавання, і ён паміраў у пакутах. А калі ложак быў кароткі, то Пракруст адсякаў сваёй ахвяры ногі. Разбойнік хацеў загубіць і Тэсея, толькі той схапіў яго самога і шпурнуў на страшны ложак. Ложак быў аж занадта кароткі для Пракруста, і прыйшлося велікану скончыць жыццё так, як яго ахвяры.


Поздзвігі Тэсея ў значнай ступені паўтаралі Гераклавы, і злачынцаў юны герой караў таксама, як Геракл, — прымушаў іх перанесці мукі, якія яны самі прыдумвалі ў дачыненні да сваіх ахвяраў.


Антычныя паэты Сіманід, Піндар, Авідзій, гісторыкі Дыядор, Паўсаній і іншыя аўтары апісвалі подзвігі Тэсея, і ўжо Плутарх звяртаў увагу на супярэчнасці ў гэтых апісаннях. Так, мегарскія гісторыкі даказвалі, што Скірон не быў разбойнікам, а, наадварот, сам знішчаў іх, што Скірон высакароднага паходжання, і Тэсей забіў яго не тады, калі ўпершыню ішоў у Афіны, а пазней, калі аднімаў у мегарцаў Элеўсін. Наш сучаснік, гісторык         А. Неміроўскі, сцвярджае, што расповяды пра подзвігі, якія былі здзейснены Тэсеем на шляху ў Афіны, пераасэнсаваны афінянамі такім чынам, што шляхетныя праціўнікі і сваякі тразенскага героя ператвораны ў агідных разбойнікаў. Бадай, самы вераломны з іх Пракруст. “Пракруставы ложак” — гэты выраз часта ўжываецца ў пераносным сэнсе: як штучная мерка, пад якую стараюцца насільна падагнаць факты.


Такім чынам, Тэсей вызваліў дарогу, што вяла ў Афіны, і людзі ўжо без боязі маглі карыстацца ёю. Ад пралітай крыві ворагаў ён ачысціўся ля алтара Зеўса з дапамогай Фіталідаў, нашчадкаў героя, які заснаваў у Элеўсіне містэрыі ў гонар багіні Дэметры. Задаволены сваімі перамогамі па дарозе ў Афіны, Тэсей як герой уваходзіў у вялікі горад, горад яго зямнога бацькі.

Тэсей у Афінах


Жыхары Афінаў са здзіўленнем пазіралі на незнаёмага прыгожага юнака, апранутага ў доўгі пурпуровы хітон і расшытую золатам хламіду. Незвычайнай для афінянаў была і яго прычоска: валасы апускаліся да плячэй і былі выстрыжаны спераду. Адкуль ім было ведаць, што юнак ахвяраваў пасму валасоў Апалону ў Дэльфах.


Калі Тэсей пераходзіў плошчу, на якой будаваўся храм, то рабочыя, што насцілалі дах, пачалі насміхацца з яго:


— Слухайце... Ну і час настаў... З якой гэта пары дзяўчына, адна, без праваднікоў, гуляе па горадзе.


Спачатку Тэсей не звяртаў увагі на цікаўныя позіркі: ён быў заняты — разглядаў горад. Але гэтая насмешка ўзлавала юнака. Ён падышоў да павозкі, на якой прывезлі дахоўку, хутка выпраг быкоў і шпурнуў яе з такой сілай, што павозка праляцела над галовамі жартаўнікоў. Звышчалавечая моц Тэсея напалохала рабочых: яны думалі, што юны герой захоча адпомсціць. Але той толькі ўсміхнуўся — маўляў, ведай
 нашых! — і прадоўжыў свой шлях да царскага палаца.


Неўзабаве зразумеў Тэсей, што яго бацька перажывае нялёгкі час. У горадзе панаваў разлад. Пляменнікі Эгея не хацелі чакаць смерці свайго старога дзядзькі і ваявалі за яго спадчыну. А ў палацы ўсім запраўляла чарадзейка Медэя. Цар не пярэчыў, бо яна абяцала вярнуць яму маладосць і зрабіць так, каб у яго нарадзіўся сын.


Прымалі Тэсея ў вялікай зале палаца. Ён не назваў сябе, толькі     сказаў — як раней акропальскай ахове, — што мае намер дапамагчы цару ў яго барацьбе з ворагамі. Нягледзячы на летнюю пару года, стары цар грэў рукі ля палаючага каміна. Справа ад яго стаяла высокае крэсла, а злева сядзела прыгожая жанчына. Яна не была элінкай: шырокі твар, вузкія, раскосыя вочы. Тэсей не ведаў, што гэта Медэя.


Цар падняўся насустрач госцю, каб прывітаць яго, і Тэсей заўважыў шмат сівізны ў яго цёмных валасах, і  наогул клопаты наклалі адбітак на твар Эгея: маршчыны вакол рота былі глыбокія, як шрамы, і выглядаў цар значна старэйшым за свае 50 гадоў.


Ён загаварыў першы: 


— Мой шаноўны госць, абліччам ты элін. І здаецца мне, што да прыходу сюды ты не быў чужы ў адным з царскіх дамоў.


— Гэта праўда, гасудар. І менавіта табе я хацеў бы адкрыць сваё паходжанне. Але дазволь пра гэта пазней...


У размове з бацькам Тэсей сказаў, што ён  родам з Тразенаў. Эгей жа быў глухаваты і прапусціў гэта міма вушэй. Затое пра ўсё здагадалася Медэя. Яна звярнулася да цара:


— Перад намі годны чалавек. І мы яго не толькі пачастуем зараз, як заведзена ў такіх выпадках, а запросім на абед.


— Будзем рады, юны герой, пачуць пра твае прыгоды на шляху ў Афіны, — сказала яна Тэсею і таямніча ўсміхнулася.


Медэя добра ведала, што прыход Тэсея ў Афіны абяцаў шмат перамен і штояе ўлада над слабым і старым царом скончыцца. Калі Тэсей пайшоў, яна пастаралася пераканаць Эгея, што гэтага чужаземца падаслалі пляменнікі, што ён злачынец, вораг і яго неабходна атруціць.


За царскім сталом Тэсей чакаў моманту, каб сказаць Эгею, што той яго бацька.


— Колькі табе гадоў? — спытаў цар.


— Семнаццаць...


Тэсей прызвычаіўся дадаваць сабе год, цяпер жа гэта было лішне, і ён хацеў выправіцца, але ўвайшла Медэя. У руках яе быў інкруставаны паднос з двума кубкамі віна.


— Мы вып’ем потым, — з трывогай у голасе сказаў цар. Пастаў на стол. Але Медэя падала кубак госцю. Тэсей узяў яго, адчуў цудоўную духмянасць, і ў гэты момант яму захацелася здзівіць, а можа, і ўсцешыць ветлівых гаспадароў. Ён дастаў з ножан меч, нібыта хацеў адрэзаць мяса... Эгей пазнаў яго і выбіў з рук госця атручаны кубак.


— Сын мой, даруй! Я ледзьве не стаў тваім забойцам!


Бацька з сынам абняліся, а Медэя моўчкі пакінула залу. З тае пары яе ніхто не бачыў.


Эгей загадаў апавясціць увесь афінскі народ, што прыйшоў яго сын. Ён ужо здзейсніў нямала подзвігаў і будзе афінскім царом. Але не ўсім спадабалася такая навіна.


— Навошта нам нейкі чужаземец? — абураліся яны. Раз’юшаныя Палантыды са зброяй напалі на горад, каб забіць старога цара, яго сына і захапіць уладу.


Тэсей разгадаў план ворага, знайшоў тых, хто хаваўся ў засадзе, і знянацку напаў на іх, а тыя, што падышлі да брамы, даведаліся пра пагібель першых і разбегліся самі.


Пасля перамогі над Палантыдамі, якая вызваліла Эгея ад галоўнай пагрозы яго ўладзе, Тэсей здзейсніў подзвіг дзеля ўсёй Атыкі. У наваколлі Марафона лютаваў дзікі бык, спусташаў палі і ўгоддзі сялян. У свой час Геракл па загаду Эўрысфея прывёў яго з Крыта ў Мікены. Раз’юшаны звер збег адтуль, бадзяўся па ўсёй Эладзе, спыніўся ля Марафона і стаў няшчасцем для людзей і жывёл. Тэсей злавіў яго, прывёў у Афіны і ахвяраваў богу Апалону.


Гэты міф увабраў у сябе казачны матыў, распаўсюджаны ва ўсім свеце: сын, нашчадак цара, сустракаўся з бацькам пасля таго, як доўгі час яго хавалі, каб набраўся моцы і ўмеў пастаяць за сябе, а таксама абараніць ужо састарэлага бацьку. Меч і сандалі — старажытныя сімвалы царскай улады і, напэўна, былі часткай абраду каранацыі ў эпоху бронзы.


Цяжка паверыць, што афінскі цар пайшоў бы на такое значнае злачынства, як атручванне госця,  але паспрабаваць пакончыць з моцным суседам, патэнцыяльным захопнікам яго ўлады і царства, бадай, мог. Медэя, якая ў гэтай сітуацыі адыгрывала злавесную ролю, была дачкой калхідскага цара Ээта. Яна знайшла прытулак у Эгея пасля таго, як жудасна адпомсціла за здраду свайму мужу Ясону.


Расправіўшыся  з ворагамі Эгея, Тэсей сцвердзіў сябе як сын і спадкаемец афінскага цара, выратавальнік Атыкі ад разбурэння і несправядлівасці. А самы вялікі подзвіг з тых, што здзейсніў Тэсей, — забойства Мінатаўра.

Падарожжа Тэсея на Крыт


Аднойчы раніцай Тэсея абудзілі крыкі. У горадзе падняўся пярэпалах: у афінскую гавань Фалерон увайшоў ваенны карабель крыцкага цара Мінаса. Паслоў прапусцілі на Акропаль, і яны патрабавалі даніну. Вось тады і даведаўся юны тразенец пра сумную гісторыю, якую ў Атыцы ведалі ўсе.


Калісьці ў Афінах было свята. Падчас яго юнакі з розных гарадоў спаборнічалі ў сіле і спрытнасці. Быў сярод іх Андрагей — сын Мінаса, магутнага цара Крыта, і перамог ён у адзінаборстве ўсіх афінскіх байцоў. Гэта было ганьбай для афінянаў, і хтосьці з іх вераломна забіў юнака.


Нідзе не было флоту больш магутнага за крыцкі, і Мінас на караблях адправіўся да берагоў Атыкі, каб адпомсціць за сына. Штурмам узяць Афіны, акружаныя гарамі, было вельмі цяжка, асабліва Акропаль, дзе знаходзіўся царскі палац. Яго абаранялі вялізныя стромкія скалы. Таму крыцкае войска размясцілася пад Афінамі і трымала горад у аблозе, пакуль не пачаліся ў ім голад і хваробы. Аракул параіў афінянам заключыць з ворагам мір на ўмовах, якія ён прапануе. Умовы аказаліся страшэнныя: кожныя дзевяць гадоў было патрэбна адсылаць на Крыт сем самых дужых юнакоў і столькі ж самых прыгожых дзяўчат на з’ядзенне крыцкай пачвары — напаўчалавеку-напаўбыку Мінатаўру.


Гэты Мінатаўр быў сынам жонкі Мінаса — Пасіфаі, дачкі Геліяса. У свой час Мінас сапернічаў за прастол са сваім братам. Ён даказваў, што трон належаў яму не толькі па завяшчэнню бацькі, але і па боскаму праву, і прасіў Пасейдона даць знак: каб з’явіўся з мора бык. Мінас абяцаў адразу ж прынесці гэтую жывёлу ў ахвяру марскому богу. Бык з’явіўся. Мінас стаў царом. Але беласнежны бык быў такім велічным і прыгожым, што Мінас падумаў пра перавагі, якія магло б прынесці валоданне такой істотай. І ён пакінуў гэтага быка ў сваім статку, а на алтар Пасейдона быў ускладзены лепшы белы бык з тых, якія былі ў цара.


Багоў ашукаць нельга. Па просьбе Пасейдона Афрадыта наслала на царыцу Пасіфаю жахлівую жарсць да беласнежнага быка. Пасіфая загадала майстру-мастаку Дэдалу вырабіць для яе драўляную карову. Майстар так умела пакрыў яе шкурай, выдзеўб унутры поласць, што ніякі хітрамудры бык не заўважыў бы падману. Забраўшыся ў поласць каровы, царыца задаволіла сваю жарсць. Яна нарадзіла пачвару з тулавам чалавека, галавой і хвастом быка. Яго назвалі Мінатаўрам, што азначае “бык Мінаса”. Для таго каб схаваць ад людскіх вачэй сваю сямейную ганьбу, загадаў Мінас Дэдалу пабудаваць для Мінатаўра спецыяльнае жытло. Дэдал пабудаваў вялізны змрочны лабірынт, у якім было мноства пакояў, дзвярэй, крывых пераходаў, і ўсё было так заблытана, што той, хто трапляў у лабірынт, бясконца кружыў па ім, а выйсця не знаходзіў. Заставалася толькі адно — быць з’едзеным пачварным Мінатаўрам, які жыў у гэтым лабірынце.


І вось надышла страшная часіна для афінянаў — у трэці раз плаціць уладарнаму Мінасу даніну юнакамі і дзяўчатамі. Бязмерным было гора бацькоў, чыіх дзяцей адабралі па жэрабю для людаеда. На гэты раз гнеў і крыўда няшчасных абрушыліся на старога Эгея.


— Мы развітваемся са сваімі дзецьмі, з іх жыццём, а ты, цар, не смуткуеш разам з намі? Не, ты не разумееш нашага гора, бо не падзяляеш яго з намі: твой сын застаецца з табой.


Цяжка і горка было Эгею слухаць гэтыя папрокі, але неўзабаве пачуў ён голас Тэсея:


— Я паеду на Крыт разам з вашымі дзецьмі. Адзін з юнакоў можа застацца ў Афінах: я замяню яго.


Стары цар не мог стрымаць сваіх пачуццяў. Яго ўсяго калаціла: не паспеў знайсці сына, як ізноў страчваў.


— Не хвалюйся, бацька! — супакойваў Эгея юнак. — Абяцаю табе і ўсім: мы не загінем! Я заб’ю Мінатаўра і назаўсёды вызвалю Афіны ад цяжкай даніны. Мы вернемся пераможцамі!


Крыцкія паслы, што стаялі непадалёк, толькі ківалі галовамі і спагадліва ўсміхаліся. Пераканаць Тэсея было немагчыма. Стары Эгей праводзіў сына на карабель, на якім у знак смутку былі ўзняты чорныя ветразі. Сярод плача і гаротных крыкаў Тэсей пачуў словы бацькі:


— Я буду чакаць цябе, сын. Не забудзь толькі, калі будзеш вяртацца з перамогай, замяніць чорныя ветразі на белыя, і я яшчэ здалёк убачу твой светлы знак.


Юнакі і дзяўчаты паднімаліся на карабель, ахопленыя страхам і ў той жа самы час тайнай надзеяй на выратаванне. 


Вядомы амерыканскі міфолаг Дж. Кэмпбел акцэнтаваў памылку Мінаса, а не Пасіфаі. Мінас выкарыстаў грамадскую падзею ў асабістых інтарэсах, калі ўвесь сэнс дадзенай яму царскай улады заключаўся ў тым, каб ён ужо не заставаўся прыватнай асобай. Учынак Мінаса, не вярнуўшага быка, быў праявай эгаістычнага ўзвялічвання сябе. Так цар, які атрымаў трон па божай волі, стаў небяспечным тыранам.


Востраў Крыт, куды адправіліся асуджаныя на смерць афінскія юнакі і дзяўчаты, славуты сваёй цывілізацыяй, самай старажытнай у Еўропе. У міфах аб афінскім героі Тэсеі і крыцкіх міфах хутчэй за ўсё адлюстраваліся ўспаміны пра былую моц Крыта, яго гегемонію над усім басейнам Эгейскага мора, над гарадамі Усходняй Грэцыі.


На пачатку ХХ ст. англічанін А. Эванс, які займаўся археалагічнымі пошукамі на Крыце, раскапаў у Кносе палац, дакладней, палацавы ансамбль і тым самым выявіў невядомую унікальную цывілізацыю. Вучоны назваў гэты раскошны палац па імені галоўнага героя крыцкіх міфаў палацам Мінаса, а цывілізацыя атрымала найменне мінойскай. Больш за трыццаць гадоў аддаў Эванс раскопкам палаца. Усяму свету адкрыліся выдатныя творы мастацтва — фрэскі, вазы, амфары, статуэткі, якія сведчылі аб дзіўным на тыя часы (а гэта была першая палова ІІ тыс. да н. Х.) умельстве старажытных мастакоў выяўляць людзей і жывёл у руху, праўдападобна і выразна. Мноства каляровых малюнкаў упрыгожвала сцены пакояў, порцікаў, галерэй, бо палац Мінаса ўяўляў сабой больш за трыста розных памяшканняў, злучаных манументальнымі лесвіцамі, заблытанымі пераходамі і галерэямі. Гэта дало падставу Эвансу атаясаміць Кноскі палац з лабірынтам, пра які распавядалася ў міфах.


Даследчыкі мяркуюць, што вялікую ролю на Крыце адыгрывалі два рэлігійныя культы: багіні-маці Зямлі і бога, якога ўяўлялі ў вобразе быка. Пацверджаннем існавання культа быка з’яўляецца мноства сімвалаў і выяваў быка і бычыных рагоў на фрэсках, пячатках, кераміцы Кноскага палаца. Свяшчэнныя шлюбы багіні альбо яе намесніцы (жрыцы) знайшлі адбітак у міфах, прынамсі пра ненатуральнае каханне крыцкай царыцы Пасіфаі да быка (магчыма, гэта быў рытуальны шлюб з царом, што насіў маску быка), а яшчэ раней пра выкраданне фінікійскай царэўны Еўропы. Зеўс у абліччы быка выкраў Еўропу і пасяліў яе на свяшчэнным востраве Крыт, дзе ў свой час быў выхаваны сам. Па волі вярхоўнага бога Еўропа выйшла замуж за крыцкага цара Астэрыя і нарадзіла трох сыноў — Мінаса, Радаманта і Сарпедона. Гэта былі дзеці Зеўса, але іх зямным бацькам лічыўся Астэрый, таму яны прадоўжылі крыцкі царскі род. Перад смерцю Астэрый прызначыў сваім спадкаемцам Мінаса. І той, як распавядаюць крыцкія міфы, сумеў падпарадкаваць свайму гораду Кносу ўсе астатнія гарады і зрабіць яго сталіцай Крыта.


Адзін з крыцкіх міфаў распавядаў пра мегарскую царэўну Скілу,  і героем гэтага міфа быў таксама Мінас.

Скіла і Ніс


Царом Мегары быў Ніс. Адны лічылі яго сынам Пандыёна, другія сцвярджалі, што бацькам Ніса быў бог вайны Арэс, і таму ніхто, нават уладар Міжземнамор’я Мінас, не мог пакарыць горад Ніса.


Магутны флот Мінаса акружыў Мегару, але аблога зацягнулася надоўга. “Калі не атрымліваецца зброяй, паспрабую хітрасцю,” — вырашыў Мінас.


Ён ведаў, што ў Ніса на макушцы меўся пурпурны волас, ад якога залежала жыццё цара. Сыноў у мегарскага правіцеля не было, а значыць, пасля яго смерці горад можна захапіць без вялікіх намаганняў.


Дачка цара Ніса Скіла любіла гуляць на вежы палаца. Яна набірала ў падол каменьчыкі і кідала іх уніз. Каменьчыкі траплялі ў вялікі камень, што ляжаў ля падножжа сцяны, і той звінеў, як ліра, выконваючы розныя мелодыі. А ўсё таму, што калісьці на гэтым самым месцы ляжала ліра Апалона. Падымалася царэўна на вежу і тады, калі распачаліся ваенныя дзеянні, толькі цяпер яна не кідала каменьчыкі, а ўважліва назірала за воінамі і бітвамі. У хуткім часе Скіла магла распазнаваць герояў, ведала іх імёны. асабліва запаў ёй у душу правадыр крыцянаў Мінас: дзяўчына захаплялася яго прыгажосцю, багатым адзеннем. Дзеля свайго пачуцця яна была гатовая адчыніць браму роднага горада і ўпусціць ворагаў на чале з тым, пра якога думала дзень і ноч. За ўваходам у горад пільна сачыла мегарская ахова. Але Мінас усё ж такі знайшоў спосаб паслаць вестку царэўне, хаця і не ведаў пра яе каханне. Праз лазутчыка ён перадаў, што за зрэзаны волас бацькі абяцае Скіле цудоўныя залатыя каралі.


— Нарэшце! — узрадавалася царэўна. — Ён, мой выбраннік, заўважыў мяне, а можа, і пакахаў. Хіба я магу не дапамагчы яму?!


Цешылася пыхлівая Скіла і з таго, што неўзабаве стане ўладаркай вельмі каштоўных караляў. Ноччу яна прабралася да бацькі ў спачывальню, вырвала таямнічы бліскучы волас Ніса і выкрала ключы ад гарадской брамы. Калі Скіла з’явілася перад Мінасам, яна атрымала абяцаную ім залатую ўзнагароду, але толькі не каханне крыцкага цара. Яго караблі ўвайшлі ў гавань, захапілі горад, воіны перабілі жыхароў. Аднак Мінас не ўзяў з сабой на Крыт Скілу: ён адчуваў агіду да забойцы бацькі.


Царэўна кінулася ў мора і паплыла за караблём. Страсць надала ёй сілы, дзяўчына дагнала карабель і ўхапілася за карму, але яе бацька Ніс, што ператварыўся ў марскога арла, наляцеў зверху і вострай дзюбай пачаў дзяўбці дачку, якая яго загубіла. Напалоханая Скіла адпусціла карму; яна яшчэ трымалася на марской паверхні, але цяжкія каралі цягнулі яе ўніз, і царэўна знікла пад хвалямі.


Згодна з іншай міфалагічнай версіяй, Скіла (не блытаць са Скілай — марской пачварай) ператварылася ў птушку, а яшчэ міфы распавядалі, быццам Мінас сам утапіў царэўну, пакараўшы яе такім чынам за вераломства, а пасля гэтага зняў аблогу з Мегары і адплыў на радзіму.


У міфах і творах антычных гісторыкаў змяшчаецца інфармацыя як пра подзвігі, так і пра злачынствы Мінаса. На Крыце распавядалі, што Мінас быў справядлівым царом, першым заканадаўцам;  сваё праўленне на Крыце ён пачаў з таго, што адправіўся на гару Іду, і там яго бацька Зеўс прадыктаваў яму законы, па якіх трэба жыць. Мінас быў мудрым царом. Ён не стаў выдаваць сродкі на абаронныя будоўлі, бо вырашыў, што для яго астраўной дзяржавы не можа быць лепшай абароны, чым магутны марскі флот. Тым больш што на Крыце не было ніякіх праблем з матэрыялам для караблёў: іх будавалі з кіпарысаў. Ваеннага флоту Мінаса баяліся ворагі і піраты, і пад яго абаронай цар гандляваў з многімі краінамі. Крыцкія караблі наведвалі ўсе астравы і порты Міжземнамор’я, крыцкія вырабы высока цаніліся ў Вавілоне і Егіпце. Дзёрзкія маленькія судны нават прарываліся скрозь Геркулесавы Слупы ў адкрыты акіян і накіроўваліся на поўнач, каб прыняць грузы золата ў Ірландыі, а таксама на поўдзень, вакол Сенегала, да далёкіх зямель і рынкаў слановай косці, золата, рабоў.


Як вядома, пасля смерці Мінас атрымаў ганаровае права ў падземным царстве вяршыць суд над ценямі памерлых. Так аддзячалі яму багі за справядлівасць. А ў Афінах распавядалі, што Мінас быў жорсткі прыгнятальнік, які патрабаваў даніну жывымі людзьмі. Грэкі ведалі крыцкія расповяды, але больш пераказвалі афінскія. У сувязі з гэтым Плутарх заўважыў, што небяспечна варагаваць з горадам, які мае добрых паэтаў і прамоўцаў.


Антычныя гісторыкі, у тым ліку Герадот і Фукідыд, ставіліся да Мінаса як да рэальнай асобы. Але хутчэй за ўсё гэта міфічны вобраз, які персаніфіцыраваў магутнасць крыцкай дзяржавы. Мяркуюць, што Мінас — гэта тытул элінскай дынастыі, якая правіла Крытам на пачатку ІІ тыс.           да н. Х., і спасылаюцца на пісьмо “В”. Цікава, што мінойская цывілізацыя мела нават пісьменнасць, якая дайшла да нас на гліняных таблічках і пячатках. Вучоныя вылучылі дзве разнавіднасці т. зв. лінейнага крыцкага пісьма — “А” і “В”. Лінейнае пісьмо “В” дэшыфравалі англічане М. Вентрыс і Дж. Чэдвік у сярэдзіне ХХ ст. І гэта аказаўся дыялект старажытнагрэчаскай мовы. На гліняных таблічках, змест якіх звязаны з гаспадарчай дзейнасцю, выяўлена шмат імёнаў грэчаскай міфалогіі. Не выключана, што гэтае пісьмо першапачаткова было вынайдзена для патрэбы якой-небудзь неіндаеўрапейскай мовы, а потым прыстасавана да грэчаскай. Што тычыцца пісьма “А”, то яно застаецца вялікай таямніцай да гэтага часу.


Крыцкая культура загінула ў выніку катастрофы, якая адбылася ў сярэдзіне ХV ст. да н. Х. Сучасныя археолагі лічаць прычынай гібелі выбух вулкана, дапоўнены моцным землетрасеннем. Гэта прывяло да апоўзняў на шэрагу астравоў, пасля чаго вялікія ўчасткі сушы апынуліся пад вадой. Некаторыя вучоныя звязваюць з гэтай падзеяй міф пра Атлантыду, якая была вялікім востравам, што апусціўся на дно Атлантычнага акіяна. Сведчанне пра гэта ўтрымліваецца ў двух дыялогах Платона — “Тымей” і “Крыцій”. І зараз з’яўляюцца версіі пра Атлантыду. У 2000 г. непадалёк ад узбярэжжа Егіпта на дне мора былі знойдзены руіны старажытнагрэчаскага горада з захаваўшыміся прадметамі быту, амфарамі, статуямі.


Слава Крыта ў мінойскія часы павялічвалася яшчэ больш з прычыны знаходжання на востраве мастака Дэдала.

Дэдал і Ікар

...Калі майстар закончыў

Працу сваю, дык тады прывязаў сам к плячам сваім скрыдлы

І, размахнуўшыся, ўраз падняўся ў паветра...

Авідзій (“Ікар і Дзедал”.

Пераклад М. Багдановіча)

Ён трызніў аб волі, зрабіў сабе крылы.

Палалі агнём небасхілы.

Высокае неба чакала Ікара.

І кара чакала Ікара.

Л. Дайнека (“Ікар”)

Па ўсім старажытным свеце разнеслася чутка пра афінскага дойліда і мастака Дэдала. Распавядалі пра ўзведзеныя ім цудоўныя храмы і палацы, пра статуі, якія ён высякаў з мармуру. Статуі выраблялі і раней, але яны нагадвалі цурбаны з заплюшчанымі вачыма і зрошчанымі нагамі. Дэдал жа ствараў іх такімі дасканалымі, што казалі, нібы тыя статуі былі як жывыя і рухаліся, і што на ноч іх прывязвалі, каб не ўцяклі. Дэдал прыдумаў і зрабіў шмат розных інструментаў і навучыў людзей карыстацца імі.


Сярод вучняў славутага майстра самым таленавітым быў яго пляменнік Талас. Аднойчы хлопчык разглядаў рыбін пазваночнік і здагадаўся, як змайстраваць пілу. Ён вынайшаў цыркуль, каб вычэрчваць акружнасці, і перасягнуў свайго дзядзьку ў кавальскім майстэрстве. Спачатку Дэдал цешыўся ўмельствам Таласа, але з часам пачаў зайздросціць яму. Для вялікага мастака была ненавіснай нават думка, што хтосьці можа адняць у яго першынство творцы. Здараліся паміж дзядзькам і пляменнікам спрэчкі, і падчас адной з іх спіхнуў Дэдал Таласа са стромкай акропальскай сцяны. Нягледзячы на заслугі і вялікі аўтарытэт Дэдала, афінскі Аэрапаг прызнаў яго віноўным і вынес смяротны прыгавор. Але Дэдалу ўдалося ўцячы з роднага горада, і ён быў з радасцю прыняты крыцкім царом Мінасам.


Знайшоўшы прытулак на Крыце, Дэдал шмат чаго пабудаваў на гэтым востраве, у тым ліку лабірынт для пачварнага Мінатаўра. Мастаку падабалася ветлівая дачка цара Арыядна, і ён навучыў царэўну, як знайсці выхад з лабірынта, пра гэта не ведаў больш ніхто на свеце. А яшчэ ён збудаваў для Арыядны, яе сясцёр і сябровак танцавальную пляцоўку. Сыну Дэдала Ікару ўжо споўнілася 15 гадоў. Майстар сам выхоўваў яго, бо маці Ікара, самая прыгожая рабыня Мінаса, памерла падчас родаў. Дэдал распавёў сыну пра гордыя Афіны, іншыя гарады Грэцыі. Але пабываць у іх не было ніякай магчымасці: Мінас трымаў Дэдала ў сябе бы якога палоннага і забараняў яму пакідаць востраў. Ён часта прыходзіў на марскі бераг, глядзеў удалечыню — у бок родных Афінаў. Сэрца разрывалася ад крыўды: Дэдал ведаў, што ніводзін карабель, што адплываў ад Крыта, не возьме яго з сабой, бо ўсе баяліся гневу цара і царскай пагоні. Ён зайздросціў хмарам, якія павольна плылі па небе, зайздросціў птушкам.

Дэдал пачаў пільна прыглядацца да палёту арла, яго шырокіх крылаў, што рассякалі паветра.


— Няма для мяне дарогі па моры, але ніхто, нават Мінас, не перакрые паветраны шлях. Хіба чалавек горшы за птушку? — дзёрзка разважаў ён. — Хіба я не сапраўдны вынаходнік!?


Звычайна легкадумны, Ікар вельмі сур’ёзна паставіўся да бацькавай задумы і адразу пачаў дапамагаць. Яны разам збіралі пер’е вялікіх птушак, употай ад усіх звязвалі іх моцнымі льнянымі ніткамі, склейвалі воскам. Калі крылы надзелі на спіну і прымацавалі іх да грудзей і рук, Дэдал пачаў вучыць сына:


— Беражыся, Ікар: ніякі воск не вытрымае позірку Геліяса, а таму трымайся каля мяне, не ўзнімайся высока, каб промні сонца не апяклі цябе. Вельмі нізка ляцець таксама небяспечна, бо тады марскія хвалі абмочаць пер’е крылаў.


Абняліся бацька з сынам, узмахнулі рукамі-крыламі і паляцелі з вострава, які стаў іх турмой. Яны радаваліся свайму вынаходніцтву, здабытай свабодзе. Услед крылатым людзям глядзелі рыбакі, пастухі, аратаі і думалі, што гэта багі праляталі над зямлёй.


За спіной Дэдала і Ікара засталіся астравы Наксас, Дэлас і Парас, а злева праплывалі Лебінт і Калімна, калі Ікар пачаў узнімацца вышэй і вышэй. Юнак забыў пра парады бацькі, забыў, што нарадзіўся не птушкай, і ўсё хутчэй і хутчэй — у вольным палёце — рассякаў шырокімі крыламі паветра.


— Яшчэ крыху, — падумаў Ікар, — і я зазірну ў твар Сонцу...


Але ў той жа момант юнак адчуў, што дарэмна ўзмахнуў рукамі: крылаў не было. Сонца растапіла воск, і яны распаліся. Ікар імкліва падаў у мора і знік у яго глыбіні.


Азірнуўся Дэдал — няма сына.

— Ікар! Ікар! Дзе ты? Адгукніся! — у роспачы крычаў ён, потым глянуў на мора — белае пер’е плыло па хвалях — і ўсё зразумеў.


Доўга кружыў Дэдал над тым месцам, дзе загінуў яго сын, і калі хвалі вынеслі цела Ікара на паверхню, бацька пахаваў яго на бліжэйшым востраве. З таго часу гэты востраў завецца Ікарыяй, а мора, што абмывае яго, — Ікарыйскім: гэта частка Эгейскага мора паміж астравамі Самас, Дэлас і берагам Малой Азіі.


Засмучаны Дэдал прадоўжыў свой палёт у паветры. Праз тысячу кіламетраў ён прызямліўся на Сіцыліі, папрасіў прытулку ў цара Какала, і той з радасцю пакінуў у сябе славутага мастака і майстра.


Антычныя героі, і Дэдал таксама, былі сапраўды драматычнымі постацямі. Талент і розум вялікага майстра аказаліся на службе ў цара, які імкнуўся ператварыць мастака ў свайго раба. Праўда, у іншых версіях акцэнтуецца думка, што, маўляў, Дэдал як прыбліжаны да Мінаса чалавек ведаў яго сакрэты, а гэта было небяспечна для крыцкай дзяржавы. Як бы там ні было, а спроба вызваліцца прывяла вялікага майстра да гібелі самага дарагога, што было ў яго, — адзінага сына. Ікар сімвалізаваў рух да пазнання і немагчымасць адкрыцця канечнай ісціны.


Дэдал, дарэчы, быў унукам афінскага цара Эрэхтэя і сваяком Тэсея. Да гэтага антычнага героя людзі маглі толькі марыць аб тым, каб пакарыць паветра. Спробы такія, аднак, былі. Герой шумераакадскага падання, правіцель горада Кіша Этана, узлятаў над зямлёй, але не самастойна, а седзячы на арле, з мэтай знайсці “траву нараджэння” для сваёй цяжарнай жонкі.


Ведаем мы з крыцкіх міфаў пра тое, што Мінас кінуўся наўздагон за Дэдалам. На сваіх ваенных караблях ён прыплыў у Сіцылію (рыбакі сказалі, што Дэдал з сынам ляцелі на захад) і пачаў пошукі. Цар пайшоў на хітрасць: ён абяцаў вялікую ўзнагароду кожнаму, хто здолее працягнуць нітку праз круглыя хады ракавіны і не пашкодзіць пры гэтым яе перагародак. Дэдал адразу здагадаўся, як выканаць гэтае заданне. Ён прывязаў павуціну да мурашкі, прарабіў у глухім канцы ракавіны дзірку, змазаў яе мёдам, каб мурашка, калі пройдзе скрозь спіраль ракавіны, выйшла да прынады. Пасля гэтага ён прывязаў ільняную нітку да канца павуціны і працягнуў яе скрозь ракавіну. Майстар быў рады дагадзіць цару Какалу, у якога яму няблага жылося. Какал атрымаў узнагароду, а Мінас даведаўся, дзе шукаць Дэдала і патрабаваў выдаць уцекача. Какал пабаяўся адмовіць, бо непадалёк стаялі крыцкія караблі. І тады Мінас напрасіўся ў госці, як кажуць, з пазіцыі сілы. Сіцылійскі цар зусім разгубіўся, прымаючы яго ў сваім палацы, які, дарэчы, пабудаваў Дэдал. Здавалася, выйсця не было, і вялікаму мастаку і майстру зноў пагражаў палон. Але дочкі Какала так шанавалі Дэдала за яго мастацтва, што дзеля выратавання свайго куміра пайшлі на забойства Мінаса. Калі крыцкі цар, па традыцыі, перш чым пачаць частавацца, захацеў памыцца, яны самі паставілі перад ім сасуд з халоднай вадой, а потым непрыкметна падмянілі яго. Мінас выліў на сябе ўвесь кіпень, паваліўся непрытомны і ўжо не ачуняў.


У творах гісторыкаў, якія апісвалі скананне Мінаса, адлюстравалася старажытная цывілізацыя, і яны прадстаўлялі гэтую смерць крыху інакш. Дэдал па-майстэрску правёў у царскую ванную патаемны водаправод і ў патрэбны момант пусціў кіпень. Раскопкі кноскага палаца паказалі, што на кожным паверсе сапраўды былі водаправод і каналізацыя і жыхары палаца карысталіся ваннамі і басейнамі для мыцця ног, а гэта значыць: гісторыкі не мелі намеру мадэрнізаваць міф. Цікава, што прыдворны сіцылійскі ўрач канстатаваў смерць крыцкага цара ад апаплексічнага ўдару, а Какал пахаваў яго ў Сіцыліі з усімі ўшанаваннямі, якіх заслугоўваў такі выдатны дзеяч. Грэчаскі гісторык Дыядор Сіцылійскі ў І ст. да н. Х. апісаў месца, дзе быццам быў пахаваны крыцкі цар. Вось так бясслаўна скончыў жыццё магутны Мінас, бо адышоў ад тых законаў, якім вучыў яго бацька Зеўс і якія ўводзіў у сваёй краіне.


Калі афіняне даведаліся пра смерць свайго найпершага ворага, яны ўсё даравалі Дэдалу, і мастак нарэшце вярнуўся ў родны горад.


Вобразыі Дэдала і Ікара, першых людзей, якія падняліся ў паветра на крылах, натхнялі мастакоў розных часоў. Самыя вядомыя помнікі, прысвечаныя ім, — гэта мармуровы рэльеф “Дэдал і Ікар” работы Данатэла (XV ст.), палотны на сюжэт “Дэдал і Ікар” Ван Дэйка (XVII ст.), скульптурная група “Дэдал і Ікар” Кановы (XVIII ст.), скульптура “Падзенне Ікара” Радэна (каля 1900 г.). Сюжэт міфа лёг у аснову балета С. Сланімскага “Ікар” (1971).


Багатую інтэрпрэтацыю атрымала тэма Дэдала і Ікара ў паэзіі ХХ ст., у творчасці беларускіх аўтараў. Палёт міфічных герояў ухваліў М.Багдановіч сваім перакладам Авідзія. Для А. Разанава, які ў сваёй “Баладзе цікаўнасці” дэманструе неадназначнае стаўленне да тэхнічнага прагрэсу, палёт міфалагічных герояў — з тых дасягненняў чалавецтва, якія складаюць “сутнасць руху”:

Няўдалым быў палёт на першы раз

І тым не менш меў рацыю цікаўны,

бо што магчыма птушкам,

тое ўрэшт

павінна быць магчыма чалавеку.

ХХ ст. надае больш увагі Ікару, адыходзячы ад семантыкі міфа, дзе падзенне юнака сімвалізавала, між іншым, ідэю божага пакарання і акцэнтуе трагедыю чалавека, які адважыўся на тое, што было падуладна толькі багам. Сімвалам дзёрзкасці і бясстрашнасці, неўміручасці здзейсненага з’яўляецца вобраз Ікара ў вершы В. Шніпа.

Ты праз вякі ляціш,

Мы за табой ляцім.

Хоць раз, але ўзляцець

Патрэбна ў жыцці.

В. Шніп (“Ікар”)


У інтэрпрэтацыі А. Разанава, аўтара філасофскага верша “Ікар”, герой, які пераадолеў зямное прыцяжэнне і сустрэўся з Сонцам, — гэта ўжо “іншы”, “відушчы” Ікар. Ён адарваўся не толькі ад зямлі, а і ад усяго бытавога, штодзённага, часовага і сігануў у вечнае; ён адчувае сябе ў іншым, незямным вымярэнні:

Нада мной

схіляюцца 

    бацька,

 які яшчэ не паспеў адчапіцца ад крыл,

рыбакі,

земляробы...

А я ў вышыні — 

над імі.


Падобная канцэпцыя і ў вершы В. Ластоўскага “Ікар”. Герой не проста рызыкнуў, а дасягнуў таго, пра што іншыя толькі марылі.

З дасяжных кроз атрутны хмель

Мяне ўжо не карэжыць:

Маіх дум крэс мой кругазор

З сусьветамі рубежыць...


Э. Акулін ператварае міфічны вобраз у метафару свайго асабістага перажывання. Анафарычная кампазіцыя яго верша “Ікар” (на пачатку кожнай страфы паўтараецца “гэта я сам”) акцэнтуе свядомасць выбару лірычнага героя, павялічвае напружанасць перажывання, узмацняе трагічнае гучанне тэмы.

Гэта сам я сябе пракляў:

Сярод неба такі бяссільны...

Воск на пальцах — крывёй ззяў

Ад зламаных маіх крылаў.


Дыяпазон інтэрпрэтацый міфалагічнага сюжэта ў аспекце сучасных праблем пашырае Л. Дайнека. У вершы “Ікар” паэт нагадвае пра грамадзянскі, патрыятычны абавязак чалавека. Той, хто дбае толькі пра “ўласныя кроквы”, забівае ў сабе “Ікарава сэрца”.


Вернемся ў той час, калі крыцкі цар Мінас быў жывы і на вяршыні сваёй славы. Раз’юшаны ўцёкамі Дэдала, ён чакаў карабель, які вёз з падуладных Крыту Афінаў моладзь на чале з героем Тэсеем. Сем юнакоў і столькі ж дзяўчат былі асуджаны на жахлівы лёс — быць кінутымі ў лабірынт, з якога яшчэ ніхто не вяртаўся назад.

Прыбыццё на Крыт.
Забойства Мінатаўра

У лабірынце смерць мяне не напаткала,

адкуль ніхто ніколі не выходзіў.

Я знішчыў Мінатаўра ў жудасным паходзе, 

Я перамог страшэннага нямала.

У. Клішэвіч (“Тэзэй”)


Калі афінскі карабель прыплыў на Крыт, юнакоў і дзяўчат, што прызначаліся ў ахвяру Мінатаўру, павялі да цара Мінаса. Тэсей ішоў наперадзе і падбадзёрваў таварышаў. Дужы і прыгожы, ён адразу кінуўся ў вочы крыцкаму цару, і не толькі яму. З цікаўнасцю паглядала на Тэсея дачка Мінаса Арыядна.


Сярод асуджаных на смерць афінскіх дзяўчат вылучалася сваёй прыгажосцю Эрыбея. Мінас падышоў да яе, зняважыў словамі і ўжо дакрануўся да шчакі дзяўчыны... Але Тэсей смела заступіўся за яе.

— Хто ты такі? — закрычаў крыцкі цар. — Як ты пасмеў пярэчыць мне, сыну Зеўса?


— Ты маеш права ганарыцца сваім паходжаннем, цар, — адказаў Тэсей, — але і я абраны божай міласцю: мой бацька — магутны скаланальнік зямлі, бог мораў Пасейдон.


Мінас з’едліва ўсміхнуўся:

· Калі гэта праўда, дакажы!

— Спачатку дакажы ты, — бясстрашна схапіўся з царом Тэсей, — дакажы, што ты сын Зеўса!


Мінас з малітвай звярнуўся да вярхоўнага бога, і ў той жа момант бліснула маланка і пачуўся гром.


— Гэй, — крыкнуў ён, — дастань мне гэтую цацку. Для сына Пасейдона гэта дробязь. — Цар зняў з рукі залаты пярсцёнак і шпурнуў яго ў мора.


Ён адкрыта здзекаваўся з Тэсея і гучна зарагатаў, калі юнак смела кінуўся ў марскія хвалі. Не толькі вераломны цар, але і Арыядна — на яе вуснах замёр крык жаху, — і афінскія палонныя, якія са слязьмі ў вачах прытуліліся адно да аднаго, не спадзяваліся, што Тэсей вернецца.


А тым часам вялікі дэльфін падхапіў юнака на сваю шырокую спіну і даставіў яго ў палац Пасейдона. Тэсей з захапленнем глядзеў, як срэбраногія німфы нерэіды з перавітымі золатам валасамі весяліліся ў сваім чароўным танцы. А на блакітных тронах сядзелі Пасейдон і яго жонка, марская царыца Амфітрыта. Яны ласкава сустрэлі Тэсея, аддалі пярсцёнак Мінаса.


— Можаш ганарыцца сынам, — сказала Амфітрыта мужу, — юнак прыгожы, як несмяротны, і такі ж бясстрашны.


Багіня ўсклала на галаву Тэсея залаты вянок:


— Цяпер ідзі, супакой сваіх таварышаў.


Радаснымі воклічамі вітала афінская моладзь Тэсея, калі ён зноў з’явіўся перад Мінасам. Не магла стрымаць сваіх пачуццяў і царэўна Арыядна. Яна знайшла зручны момант, каб тайком ад усіх перадаць Тэсею клубок нітак і прашаптаць, для чаго ён. Калі Тэсей разам з юнакамі і дзяўчатамі, асуджанымі на з’ядзенне Мінатаўрам, падышоў да лабірынта, ён прывязаў ля ўвахода канец клубка і смела накіраваўся наперад па заблытаных бясконцых пераходах, з якіх нельга было знайсці выхад. Тэсей ішоў першым, а за ім усе астатнія, і ён паціхеньку размотваў клубок, каб нітка цягнулася праз усе пакоі, якія яны пройдуць. Яго залаты вянок асвятляў цёмныя праходы. Пачвара з чалавечым тулавам і бычынай галавой выбегла насустрач ахвярам. Юнакі і дзяўчаты спалохаліся і адступілі назад. Мінатаўр грозна зароў, наставіў свае вялізныя рогі і кінуўся на Тэсея, які выйшаў наперад. Моладзь ад страху прыціснулася да сцяны і чакала зыходу паядынку.


Жорсткая барацьба закончылася перамогай Тэсея. З крыкамі радасці юнакі ўсхвалялі свайго выратавальніка, дзяўчаты перавязвалі яму раны.

· Паспяшаемся выбрацца адсюль, — спыніў іх Тэсей.

Ён ізноў пайшоў першым. Цяпер звілістыя хады лабірынта ўвесь час дваіліся і траіліся. Але Тэсей ведаў, куды ісці са сваімі спадарожнікамі, ведаў дзякуючы ніці Арыядны.


Не было канца радасці Тэсея і афінскай моладзі, калі яны жывыя выйшлі на свежае паветра. Іх сустракала Арыядна: яна горача пакахала афінскага героя.


— Табе нельга тут заставацца: бацька не даруе, — сказаў Тэсей і абняў царэўну. — Ноччу мы пойдзем на свой карабель. Паплылі разам з намі, а ў Афінах я назаву цябе сваёй жонкай.


Калі Мінас даведаўся, што афіняне, яго палонныя і ахвяры, засталіся жывыя, ён адразу здагадаўся аб дапамозе сваёй дачкі. Цар загадаў крыцкім маракам тэрмінова плыць у пагоню. Яны кінуліся да сваіх быстраходных караблёў, але тыя стаялі ў вадзе па самыя мачты: Тэсей з таварышамі прадзіравіў іх днішчы.


А афінскі карабель, які адплыў ад берагоў Крыта разам з Арыяднай, узяў курс на Афіны.


Бясспрэчна, гэты міф, што паказвае крыцкага цара як тырана, — атычнага, дакладней, афінскага паходжання. Такой думкі прытрымліваўся і Платон. У дыялогу “Мінас” ён пісаў: “Гэта атычны міф, і ён мае трагічны характар”.


Нягледзячы на неверагоднасць падзей, даследчыкі бачаць у гэтым міфе гістарычнае зерне. Р. Грэйвс у сувязі з гэтым знаходзіць даволі праўдападобным расповяд, што прыводзіў Плутарх. Афіняне паўсталі супраць свайго крыцкага ўладара, які трымаў іх у Кносе ў якасці заложнікаў, каб былі паслухмяныя яму Афіны. Гэтыя афіняне-заложнікі тайна будавалі караблі, і калі крыцкі флот знаходзіўся ў Сіцыліі, разрабавалі Кнос, у якога не было абаронных сцен, а потым падпісалі мірны дагавор і замацавалі яго шлюбам афінскага цара са спадкаемніцай крыцкага трона Арыяднай. Гэтыя падзеі, якія маглі адбыцца ў XIV ст. да н. Х., атрымалі міфалагічнае асэнсаванне. Адсюль і даніна ў выглядзе юнакоў і дзяўчат, ад якой вызваліў Афіны Тэсей. Ён забіў быка Мінаса, а можа, перамог у паядынку галоўнага палкаводца Мінаса, пасля чаго ажаніўся з Арыяднай. Падобная перамога магла сімвалізаваць вызваленне мацерыковай Грэцыі ад панавання Крыта.


Фрэскі Кноскага палаца выяўляюць гульні з быкамі, што магло мець рытуальны характар. Хутчэй за ўсё палац быў не толькі рэзідэнцыяй цара, але і рэлігійным цэнтрам. Афінскія юнакі і дзяўчаты бралі ўдзел у небяспечных гульнях бычынай вальтыжыроўкі, якія ўваходзілі ў ініцыяцыю. Не выключана, што на Крыце іх прымушалі рызыкаваць жыццём. Адна з фрэсак паказвае раз’юшанага быка, які атакуе ў той момант, калі над яго спіной юнак выконвае сальта-мартале (смяротны скачок). Дзяўчына, што стаіць ззаду, працягнула рукі, гатовая падхапіць сябра, і ў гэтае імгненне яшчэ адна дзяўчына хапае за рогі быка, каб зрабіць такі ж самы ашаламляльны скачок.


Р. Грэйвс спасылаецца на крыцянаў, якія адмаўляліся ад таго, што калі-небудзь у іх мог быць Мінатаўр. Яны меркавалі, што лабірынт — гэта турма, якая добра ахоўвалася, і ў ёй трымалі афінскіх юнакоў і дзяўчат, якіх прыносілі ў ахвяру на пахавальных гульнях у гонар забітага афінянамі сына Мінаса Андрагея.


Міф пра лабірынт і Мінатаўра з’явіўся вельмі прадуктыўным у культуры новага часу: ён знайшоў водгук у архітэктуры, філасофіі, літаратуры. У міфе прачытваецца сімвалічны сэнс. Блуканне героя па лабірынту — гэта пошук ісціны, выхад з лабірынта — перамога жыцця над смерцю. Выдатны рускі філосаф ХХ ст., даследчык антычнасці А. Лосеў небеспадстаўна сцвярджае, што аповяд пра шматстайны талент афінскага мастака Дэдала і асабліва матыў аб пабудове ім лабірынта — гэта пазнейшае прыўнясенне ў архаічны міф пра Мінатаўра з яго крывавымі жахамі людаедства. Лабірынт — адзін з самых старажытных сімвалаў хтанізму, фетышызму, архаічнай заблытанасці. Дэдал жа — гэта сімвал вельмі развітой тэхнікі, мастацтва, вынаходніцтва, прагрэсу. Пазнейшая атычная рэцэпцыя міфа пра лабірынт даказвае, што калісьці незразумелы, жахлівы лабірынт, які адлюстроўваў архаічную свядомасць з яе жахам перад незразумелай стыхіяй свету, у рэшце рэшт перастаў палохаць людзей, аказаўся разгаданым, зразумелым і нястрашным. Лосеў называе міф пра лабірынт у тым выглядзе, як ён дайшоў да нас, аповесцю аб трыумфе чалавечага мастацка-тэхнічнага генія, аб перамозе над стыхійнымі і цёмнымі сіламі прыроды. Гэты міф з’яўляецца сімвалам перамогі чалавечага генія наогул.


Лабірынт можа сімвалізаваць космас і касмічную прастору, размяшчэнне астральных цел, рух нябесных аб’ектаў, а галоўнае — невычарпальнасць, бясконцасць і выключную складанасць космасу.


Міф шырока адлюстроўваўся ў мастацкіх творах антычнасці. Выява бою Тэсея з пачварай захавалася на вазах, якія ў вялікай колькасці дайшлі да нашага часу. Лепшы скульптурны помнік, які быў выкананы на гэты сюжэт Міранам у V ст. да н. Х. (“Тэсей і Мінатаўр”), вядомы нам па зменшанай рымскай копіі. Шмат метопаў (каменных пліт з рэльефамі), што ўпрыгожвалі фрызы храмаў, у тым ліку Парфенона, былі таксама прысвечаны гэтаму подзвігу Тэсея. Выява Мінатаўра мелася на пярэднім баку крыцкіх манет IV—III ст. да н. Х., а лабірынта — на баку адваротным. Звярталіся да вобразаў Тэсея і Мінатаўра і ў новы час. Найбольш вядомыя скульптурныя вобразатворы А. Кановы (ХVІІІ ст.) і А. Бары (ХІХ ст.), а жывапісныя палотны — мастакоў ХХ ст. А. Матыса і П. Пікасо. 


У кожным міфалагічным вобразе ўтрымліваецца невычэрпны сэнс, і мастакі ХХ ст. найчасцей самі выступаюць міфатворцамі, кардынальна адыходзячы ад кананічнага вобраза, трансфарміруючы яго. Так, якасна новае напаўненне міфалагемы дэманструе верш-версет “Мінатаўр” беларускага паэта У. Арлова. Аўтар канцэптуальна перайначвае міфічны вобраз крыцкай міксантрапічнай пачвары, узмацняе ў ім чалавечую прыроду і ператварае людаеда ў пакутніка, у ахвяру “волі багоў алімпійскіх”. Лабірынт, па галерэях якога ўдзень і ўначы самотна блукае арлоўскі Мінатаўр і ў якім сустракаюць свой апошні час (на яго думку, вызваленне) “госці”, — гэта хутчэй за ўсё метафара жыцця, метафара лёсу, што прадвызначаны чалавеку вышэйшай сілай, і ён, чалавек, пазбаўлены магчымасці праявіць сваю ўласную волю. Ці не азначае гэта, што застаецца адзіная магчымасць, адзінае выйсце — смерць?!  Таму з палёгкай сустракае Мінатаўр вестку аб нараджэнні свайго “вызваліцеля” — Тэсея: ён збавіць ад “каханкі        адвечнай — самоты”, збавіць ад пакут.

Я не самотны, і ў дзень, калі сту-

піць Тэзей на каменныя пліты майго

лабірынта, выбегу лёгка насустрач і не

дазволю мячу памыліцца.


Кожны мастак адпаведна свайму светапогляду, сваёй філасофскай прыхільнасці, пэўнаму стану душы інтэпрэтуе міфалагічны сюжэт, вырашаючы разнастайныя праблемы, у тым ліку экзістэнцыяльныя.


Іншы тып рэцэпцыі — у паэме У. Дубоўкі “Беларуская Арыядна”, у аснове якой папулярны ў літаратуры і мастацтве ХХ ст. прыём пераносу міфічнага імя на гістарычных (культурных) асоб. Развіваючыя патрыятычную тэму, аўтар акцэнтуе ўнутраную сувязь міфалагічнай і рэальнай гераінь. Паколькі ў паэме сумяшчаюцца дзве міфалагічныя традыцыі — антычная і беларуская, у сістэме яе вобразаў назіраюцца і іншыя паралелі: гэта грэчаскі Мінатаўр і беларускі Цмок; Тэсей, які забіў Мінатаўра, і беларускі асілак, які таксама расправіўся з пачварай. “Ніць Арыядны” ў беларускага паэта гэта “матчына спадчына”, “любоў да айчыны”, здольная дапамагчы “ў лабірынтах усім”.


Аб лёсе крыцкай царэўны Арыядны існуе некалькі міфалагічных версій.

Арыядна і воля багоў

І спіць яна на востраве пустыні,

а караблі мае у мора паплылі.

Агонь трывожна ў маім сэрцы стыне.

Мне поспехі спакою не далі.

Падобна да мяне з іх кожны мяне кіне.

Хутчэй, хутчэй адгэтуль, караблі!

У. Клішэвіч (“Тэзей”)


Па дарозе ў Афіны шчаслівыя ўцекачы прычалілі да бязлюднага вострава Наксаса. Яны вырашылі тут адпачыць, бо даўно не спалі і стаміліся. Для Арыядны падрыхтавалі пасцель, вартую царэўны, а ўсе астатнія ляглі хто як мог, юнакі — на голую зямлю, і ўсе хутка заснулі. Толькі неспакойны сон Тэсея. Хто гэты юнак, што падыходзіць да яго, — такі высокі і прыгожы? На галаве ў яго плюшчавы вянок, аленевая шкура перакінута праз плячо, тырс у руцэ. А якая пяшчота ў вачах!


— Ведаю, ведаю, — шэпча ў сне Тэсей. — Гэта Дыяніс, уладар вострава.


— Паслухайся мяне, адважны Тэсей. Не патрабуй шчасця большага, чым дазволена смяротнаму, — сказаў Дыяніс і таямніча ўсміхнуўся. — Багі выбралі Арыядну мне ў жонкі. Так што нявесту ты прывёз сюды не для сябе. Не афінскі прастол патрэбны ёй, а алімпійская раскоша. Паспяшайся, юнак! Пабудзі сваіх спадарожнікаў і ціха адплывіце з вострава, а ўнучку Зеўса і Сонца пакінь тут боскай жонкай Дыяніса!


Прачнуўся Тэсей. Як ні было яму горка, як ні кахаў Арыядну, супраць волі багоў не пойдзеш. З цяжкім сэрцам пакідаў ён дзяўчыну.


Раніцай прачнулася Арыядна і ўбачыла, што яна адна на пустэльным беразе, што няма яе каханага. Царэўна ў роспачы пачала моцна скардзіцца на свой лёс, на вераломства Тэсея:


— Навошта я дапамагала здрадніку? Навошта жадала перамогі яму, а не свайму пачварнаму брату? Навошта я пакінула бацькоў і радзіму?


Падае Арыядна на зямлю, галосіць, просіць сабе смерці ў багоў, усведамляе, што аддадзена на з’ядзенне звярам і птушкам: ніхто ж не зможа выканаць пахавальнага абраду над яе целам.


Але што гэта за гукі? Пачуліся напевы флейты... чалавечыя галасы спявалі: “Эвоэ, эвоэ”, “Гімен, Гіменей!” і ўжо зусім блізка — “Дыяніс, Арыядна!” Царэўна ўбачыла вялікі натоўп юнакоў і дзяўчат у аленевых шкурах з паходнямі ў руках. Яны акружалі калясніцу, а на ёй стаяў бог і ўсміхаўся.


— Радуйся, нявеста мая! — закрычаў Дыяніс у бок Арыядны.


Яна нічога не зразумела, але таксама ўсміхнулася. Дыяніс наблізіўся да дзяўчыны:


— Прыгажуня! Я кахаю цябе і хачу, каб ты стала маёй жонкай.


Арыядне здавалася, што гэта сон. Але вакханкі паднялі яе на рукі і пасадзілі ў калясніцу да бога.


— Тэсей пакінуў цябе па маёй волі, забудзь яго, — пераконваў і суцяшаў Дыяніс. — З гэтага часу ты жонка і жрыца Дыяніса. — І з гэтымі словамі Дыяніс надзеў на галаву Арыядны вянок з вогненнага золата і чырвоных індыйскіх камянёў.


Міфалагічныя і гістарычныя крыніцы даюць супярэчлівую інфармацыю адносна Арыядны, аб чым можна прачытаць у Плутарха. Гаварылі нават, што былі дзве Арыядны. Адна з іх выйшла замуж на Наксасе за Дыяніса, а другую, малодшую, выкраў і кінуў Тэсей. Яна прыехала на Наксас разам са сваёй карміцелькай і там памерла. З таго часу Арыядну рытуальна ўшаноўвалі на гэтым востраве, праводзілі святы ў яе гонар.


Пра тое, што Тэсей пакінуў Арыядну на востраве не па божай воле, а па сваёй уласнай, распавядаецца ў многіх крыніцах. Герой раздумаў везці ў Афіны крыцянку, прадстаўніцу краіны, спрадвечна варожай яго радзіме. Пабойваўся юнак і гневу свайго зямнога бацькі Эгея.


Міф пра Арыядну, пра трагічны лёс жанчыны, якая кахала, але па божай волі была асуджана на разрыў з каханым, прывабліваў антычных мастакоў, а таксама Тыцыяна і Тынтарэта (жывапісныя палотны “Вакх і Арыядна”), Радэна (“Арыядна” ў некалькіх скульптурных варыянтах). Тэма Арыядны гучыць і ў опернай музыцы (“Арыядна на Наксасе” Р. Штрауса, фрагмент “Плач Арыядны” К. Орфа). Паэты і пісьменнікі часцей за ўсё звяртаюцца да матыву “Арыяднінай ніткі”, выкарыстоўваючы ў якасці сімвала, метафары, параўнання. Напрыклад, у вершы М.Танка “Нітка Арыядны” — гэта пуцяводная нітка, з дапамогай якой можна адшукаць Праўду:

Калісьці,

Легкадумна заглыбіўшыся

У лабірынце сваіх

Пошукаў Праўды, 

Узяць забыўся

Нітку Арыядны.


Падобныя мастацкія прыёмы спрыяюць спалучэнню рэалістычна-жыццёвага і агульнакультурнага сэнсаў. За прыкладам звернемся зноў да творчасці М. Танка:

Без цябе ўсе дарогі

вядуць на выгнанне.

Хоць бы нітку дала мне

з клубка Арыядны...


Параўнанне з міфам альбо яго матывам уносіць у верш дадатковыя асацыяцыі сучаснага і вечнага, філасофскі заглыбляе аўтарскую думку:

А шчасце, нібы павуцінне,

канец Арыяднінай ніці,

Што з цемры аднойчы выводзіць —

І рвецца ля брамы ў святло.

А. Пісьмянкоў (“Пад ссохлым лістом задрамала”)

У якасці алюзіі дадзеная міфалагема сустракаецца і ў вершы Зніча (Алега Бембеля) “Рэха Арыядны”:

...ўратуе нітка, што не будзе рвацца, —

і вызначыцца шлях у святары...

сарві струну, што мусіла злавацца,

і ў нечым смутку свята сатвары...


У вершы-санеце У. Клішэвіча “Тэзей” захоўваецца прасторава-часавая лакалізацыя міфа, але кульмінацыйны цэнтр пераносіцца з плана падзейна-гераічнага (усё пра лабірынт і знішчэнне Мінатаўра — толькі ў першым катрэне, пазбаўленым патэтыкі) у план маральна-этычны. Герой Клішэвіча асуджае сябе — здрадніка, усведамляе сваё вераломства (“...за славаю пайшоў я з радасцю Тантала”). Тантал зневажаў прывычныя маральныя нормы людзей і быў пакараны багамі. Тэсей у вершы беларускага аўтара прадчувае кару з боку смяротных (“Падобна да мяне з іх кожны мяне кіне”). Так дапісваецца міфалагічны сюжэт і актуалізуюцца вечныя маральна-філасофскія праблемы — вераломства і дакораў сумлення, віны і пакарання, антыномія дабра і зла (“дабро заўсёды зло народзіць”).

У гутарковай мове мы ўжываем выраз “ніць Арыядны”, калі хочам сказаць пра ўсё тое, што дапамагае зарыентавацца ў складанай сітуацыі, знайсці выхад з яе.


Цікава, што на востраве Дэлас падчас святаў Апалона юнакі выконвалі адмысловы танец — “танец жураўля” вакол алтара, складзенага з левых рагоў ахвяраваных жывёлін. Эліны сцвярджалі, што гэты рытуал увёў Тэсей. Калі па дарозе ў Афіны герой і яго таварышы спыніліся на Дэласе, яны выканалі гэты танец — рухаліся гужам і рабілі мудрагелістыя павароты, імітуючы лабірынт з яго заблытанымі хадамі. Дэлоскі танец дэманстраваў выйсце Тэсея з Крыцкага лабірынта пасля перамогі над Мінатаўрам. Такім чынам, у міфе пра Тэсея ўтрымліваюцца некалькі значэнняў лабірынта.       Лабірынт — гэта Кноскі палац, гэта турма і гэта танец.


Ці з гора, што прыйшлося развітацца з каханай Арыяднай, ці з якіх іншых прычын, але Тэсей забыў замяніць чорныя ветразі свайго карабля на белыя, як абяцаў бацьку, і гэта адыграла злавесную ролю.

Смерць Эгея


З раніцы стаяў афінскі цар Эгей на скале, што выступала над морам, якое абмывала Атыку. Ён чакаў сына. Сэрца падказвала старому, што карабель вернецца сёння. Эгей углядаўся ў мора і страсна жадаў, каб нарэшце мільганулі белыя ветразі. Але ля берага рухаліся толькі чорныя кропкі — рыбацкія лодкі.


Ішоў час. Асляпляльна зіхацела мора, няшчадна паліла сонца, а цар усё стаяў і ўсё глядзеў на мора. Нарэшце на даляглядзе з’явілася кропка. Закалацілася сэрца цара.

· Трэба пачакаць, — гаварыў ён.

Кропка павялічвалася, і ўжо не было сумнення ў тым, што гэта карабель. Толькі ветразя не было бачна.


— Заплюшчу вочы, — супакойваў сябе Эгей, — няхай адпачнуць.


Праз імгненне ён зноў глядзеў на мора.


— Ён белы, — пераконваў сябе цар, — белы, — а ў вачах пацямнела. Ужо нельга было не бачыць чорнага ветразя карабля.


— Чорныя ветразі — знак смерці, — паўтараў Эгей. — Чорныя ветразі... 


Ён узяўся за сэрца і скінуўся з высокага берага ў мора.


З тае пары гэтае мора завецца Эгейскім.


Трыццацівёсельны карабель, на якім Тэсей плаваў на Крыт і шчасліва вярнуўся, афіняне паставілі на Акропалі і бераглі як каштоўную рэліквію ўсёй Атыкі. Гнілі старыя дошкі — іх замянялі новымі. А калі ў караблі не засталося ніводнай старой дошкі, філосафы пачалі спрачацца. Адны сцвярджалі, што карабель — той самы, Тэсееў; другія пераконвалі, што таго, Тэсеева карабля, ужо не існуе, а самыя мудрыя паказвалі на карабель і гаварылі: “Вось узор дыялектычнай супярэчнасці: гэта той карабель, і не той карабель”.


Тэсей пахаваў свайго старога бацьку і ў якасці цара распачаў вялікую справу. Антычныя гісторыкі і пісьменнікі шмат пісалі пра гэта. Тэсей аб’яднаў усіх жыхароў Атыкі ў адзіны народ і адзіную дзяржаву — Афіны і даў яму новую канстытуцыю. Замяніўшы манархію на дэмакратыю, ён адмовіўся ад трона і пакінуў за сабой толькі пасаду военачальніка, а таксама абаронцы законаў. Ён заснаваў агульныя для ўсёй Атыкі і даступныя ўсім святы, самыя знакамітыя з якіх — Панафінеі. Каб яшчэ больш пашырыць горад, Тэсей запрасіў дастойных чужаземцаў і даў ім грамадзянства. Шмат людзей адгукнулася тады на заклік яго вестуноў: “Прыйдзіце сюды, усе народы!” Элада ведала пра Тэсея як самага справядлівага суддзю ў цяжкіх справах.


Міфалагічныя крыніцы даюць разнастайную інфармацыю адносна ўдзелу афінскага цара ў вайне з амазонкамі. Згодна з адной версіяй, Тэсей браў удзел у паходзе Геракла супраць амазонак і ў якасці здабычы атрымаў царыцу амазонак Антыопу (існуюць варыянты імені — Меланіпа, а таксама Іпаліта). Па другой версіі, Тэсей адправіўся ў гэты паход самастойна, адкуль прывёз Антыопу (ці Меланіпу, ці Іпаліту), і тады, каб вярнуць царыцу, амазонкі пайшлі вайной супраць Афінаў. Расказвалі таксама, што мужны і прыгожы Тэсей сумеў распаліць любоўны агонь у сэрцы амазонкі.

Тэсей і амазонкі


Тэсей закахаўся ў Антыопу, калі ўпершыню ўбачыў яе, закахаўся ў ясныя, шэрыя, як воблакі, вочы, светлыя валасы, статнае, гнуткае цела. Яна была гордай, дзікай, мужнай, як яе сяброўкі, як усё племя жанчын-ваяўніц. Але ў глыбіні душы Антыопы хаваліся і жаночая слабасць, і пяшчота, пра якія не ведала яна сама.


Амазонкам не дазвалялася кахаць. Яны былі вольныя ад улады мужчын і каханне разумелі як пачатак уласнай няволі. Як магла, Антыопа змагалася са сваім пачуццём да Тэсея: жахліва было нават падумаць, што яна, царыца амазонак, пакахае захопніка і тым самым пойдзе супраць сваіх, супраць традыцыі. Але жаночая прырода перамагла, і прыгожая амазонка не ўстаяла перад мужнасцю і прывабнасцю героя.


Калі ў палацы Тэсея перад Антыопай расклалі цудоўныя сукенкі, яна нават не паглядзела ў той бок. Тады царскія рамеснікі вырабілі ёй адзенне ў стылі амазонак, толькі больш шыкоўнае. Тунікі з махрой па краю сшылі з тонкай мяккай скуры яркіх колераў і аздобілі галунамі з чаканнага золата і хрусталю, а таксама спражкамі і гузікамі са срэбра, каштоўных камянёў і гіпербарэйскай смалы. Для галаўных убораў прывезлі з Усходу шоўк, варты царскіх валасоў амазонкі: на ім былі вытканы крылатыя змеі і дзіўныя кветкі. Але больш за ўсё Антыопа цешылася зброяй, якую атрымала ў падарунак ад Тэсея. Яна падоўгу, з дзіцячай радасцю ў вачах, разглядала шчыт са скуры леапарда, шлем — ён закрываў шчокі і быў аздоблены султанам са стужак залатой фольгі, скіфскі лук, які прывезлі з Гелеспонта, меч, што выкавалі лепшыя афінскія кавалі.


Акружэнню Тэсея і арыстакратам не вельмі падабалася, што месца царыцы ў слаўных Афінах займала дзікунка. Яны зласліва бурчалі, але баяліся выказваць сваю незадаволенасць цару, бо бачылі, што ён усё больш схіляўся да Антыопы і вельмі любіў паляваць разам з ёю. Свайго сына Тэсей і Антыопа назвалі Іпалітам. Хлопчык яшчэ не хадзіў, а маці садзіла яго перад сабой на каня і скакала галопам. У шэсць-сем гадоў Іпаліт спрытна лазіў па стромкіх скалах, уцякаў з дому ў лес, любіў рознае звяр’ё.


Тым часам амазонкі сабралі вялікае войска. Яны не хацелі дараваць афінскаму цару страшэннай абразы, якую Тэсей нанёс ім: перамог і забраў у палон царыцу. Усёй грамадой прыйшлі амазонкі ў Атыку і асадзілі Афіны. Антыопа адразу стала на бок Тэсея.


— Твае ворагі, — сказала яна, — мае таксама, — але пакутавала ад думкі, што стала прычынай распачатай вайны, трагедыі Тэсеевай краіны.


Амазонкі штурмам уварваліся ў горад. Афіняне схаваліся за непрыступнымі мурамі Акропаля. Калі настаў час рашаючай бітвы, узброеная Антыопа знаходзілася побач з любімым мужам... Яна бачыла, што яе пазналі на тым баку: ёй крычалі, рабілі знакі, потым гразілі кулакамі. Антыопа заставалася спакойнай, яна не пакідала Тэсея, толькі затрымалася, каб нацягнуць цеціву лука. І тут яна заўважыла сваю былую сяброўку амазонку Малпадзію, якая стаяла на вяршыні ўзгорка з дзідай у руцэ і цэлілася ў іх бок. Дзіда была ўжо ў паветры, калі Антыопа, нібы дзікі звер, рванулася да Тэсея і закрыла яго сабою.


Тэсей пачуў крык і ўбачыў, як султан шлема (ён пазнаў бы яго з тысячы падобных) ляцеў перад ім уніз, нібы падстрэленая птушка. Смяротна параненая дзідай Антыопа ўпала ля ног Тэсея. Цар нахіліўся над ёй:


— Антыопа... Антыопа... навошта ты зрабіла гэта?


Яна хацела штосьці сказаць. Лёгкая ўсмешка кранула яе вусны, але ў той самы момант жыццё пакінула Антыопу.


Міфы распавядалі, што смерць Антыопы так уразіла абодва бакі ваяваўшых, што яны заключылі мір, і амазонкі адправіліся на радзіму. Была і іншая версія: нібыта Тэсей страшэнна адпомсціў за сваю каханую і перабіў шмат амазонак, а астатнія былі вымушаны адступіць.


Амазонкі — міфічнае племя жанчын-ваяўніц, якія, па міфах, жылі ў Малой Азіі ці на берагах возера Меатыды (цяперашняга Азоўскага мора), а можа, і ў Афрыцы, як пісаў Эсхіл у сваім “Прыкутым Праметэі”. Яны маглі знаходзіцца ў Фракіі альбо ў Скіфіі. Апаладор сцвярджаў, што паходзяць амазонкі ад багоў Арэса і Гармоніі, таму, маўляў, і злучыліся ў іх ваяўнічасць з прыгажосцю. Амазонкі сыходзіліся з мужчынамі — чужаземцамі альбо з суседніх плямёнаў — выключна для працягу роду. Народжаных хлопчыкаў яны аддавалі іх бацькам, часам нават забівалі, дзяўчынак пакідалі сабе. Зброяй амазонкам служылі лук, дзіда, баявая сякера, лёгкі шчыт. Этымалогію слова “амазонкі” тлумачаць як грэчаскае “бязгрудыя”: паводле некаторых паданняў, для таго, каб было зручней страляць з лука, дзяўчынкам выпальвалі правую грудзь. Грэйвс мяркуе, што гэтае слова армянскага паходжання і азначае “жанчыны месяца”. Бясспрэчна тое, што міфы пра амазонак з’яўляюцца перажыткам былой велічы жанчыны, калі яна стаяла на чале роду і была яго абаронцай. У класічнай міфалогіі амазонак заўсёды перамагаў хто-небудзь з герояў: акрамя Тэсея Белерафонт, Геракл, Ахіл.


Удзельнічаў Тэсей і ў бітве лапіфаў з кентаўрамі.

Вяселле Пірыфоя


Блізкім сябрам Тэсея быў цар ваяўнічага племені лапіфаў Пірыфой. У свой час мужны Пірыфой пачуў пра сілу і храбрасць Тэсея і захацеў праверыць чуткі: ён напаў на Атыку і звёў статак кароў, што пасвіўся ля Марафона. Тэсей кінуўся наўздагон, і калі іх нагнаў, Пірыфой смела павярнуўся да яго тварам. Героі былі ўражаны прыгажосцю і адвагай адзін аднаго: замест варожасці яны пакляліся ў вечнай дружбе. Калі Тэсей атрымаў ад сябра запрашэнне на яго вяселле з лапіфскай прыгажуняй Гіпадаміяй, ён адправіўся ў Фесалію, дзе жыў Пірыфой са сваім народам.


Вяселле было пышнае: шмат гасцей, шмат славутых герояў не толькі з Фесаліі сабраліся на яго. Запрасіў Пірыфой і кентаўраў. Ён жа быў сынам Іксіёна, ад якога вялі сваё паходжанне фесалійскія кентаўры. Царскі дом не ўмясціў усіх, хто прыбыў на вяселле, і частка гасцей піравала побач, у халаднаватым гроце сярод цяністых дрэў. Там жа асобна стаялі сталы без віна, накрытыя для кентаўраў, бо гэтыя дзікія істоты шалелі ад напою Дыяніса. Вяселле праходзіла шумна, радасна. Гучна ўсхвалялі дзівосную прыгажосць нявесты, зайздросцілі жаніху.


Але раптам паўскоквалі са сваіх месцаў п’яныя кентаўры — яны ўсё ж такі напіліся віна, неразбаўленага вадой, — і пачалося штосьці жахлівае. Самы дзікі і самы дужы з іх Эўрытыён схапіў нявесту за валасы і павалачыў яе за сабой. Усе астатнія кентаўры кідаліся на жанчын, з рыкам зрывалі з іх адзенне. Усхапіліся і лапіфы, разам з іншымі героямі Элады ўступілі ў бой з дзікунамі. Пачалося жорсткае кровапраліцце. Тэсей напаў на Эўрытыёна, вырваў у яго Гіпадамію, але кентаўр злаўчыўся і моцна ўдарыў героя ў грудзі. Не разгубіўся Тэсей, схапіў вялікі медны кубак і з усяе сілы шпурнуў яго ў твар кентаўру. З рассечаным чэрапам той паваліўся на зямлю і сканаў. Кентаўр Пятрой абхапіў рукамі дуб, каб вырваць яго з зямлі, але дзіда Пірыфоя прыбіла яго да ствала назаўсёды. Не толькі дрэвы з каранямі вырывалі кентаўры, яны кідалі ў герояў цэлыя скалы. Але тыя мужна цяснілі іх.


Шмат перамог было за героямі Тэсеем і Пірыфоем, Нестарам і Пелеем. Але самым дужым і непераможным быў лапіф Кеней. Раней ён быў дзяўчынай Кенідай, якую пакахаў Пасейдон і па просьбе якой ператварыў яе ў мужчыну з непаражальным целам. Таму ніякая зброя кентаўраў — ні дроцікі, ні стрэлы, ні дзіды — не магла паразіць Кенея. Тады здагадаліся пачвары, як загубіць магутнага лапіфа. Яны пачалі нагрувашчваць на героя дрэвы, камлыгі, скалы і літаральна ўціснулі яго пад зямлю. Пасля смерці Кенея героі Элады адпомсцілі за яго і атрымалі пераканаўчую перамогу над дзікай сілай. Шмат кентаўраў было перабіта, шмат уцякло ў горы. Але Пірыфой і яго паплечнікі выгналі рэшткі кентаўраў з іх даўніх паляўнічых мясцін у Фесаліі, і напаўлюдзі-напаўконі пасяліліся ля гары Пінд.


Выявы бітвы лапіфаў з кентаўрамі часта сустракаліся на франтонах і фрызах антычных храмаў, у тым ліку храма Зеўса ў Алімпіі і Перфенона — храма Афіны на афінскім Акропалі, а таксама храма Тэсея ў Афінах. Мастакі прыгожа спляталі лініі чалавечых і конскіх целаў. Гэтая бітва сімвалізавала адзінства грэкаў перад пагрозай варвараў, а яе вынік — перамогу справядлівасці над бяспраўем, цывілізацыі над дзікім жыццём “лясных людзей”. Дарэчы, у “Метамарфозах” Авідзія Кеней не гіне, а адлятае, ператварыўшыся ў жоўтую птушку. Такім чынам, фізічная моц кентаўраў аказалася бездапаможнай перад ірацыянальным, перад цудам.


Тым часам у Афінах вельмі непакоіліся з прычыны таго, што ў Тэсея не было жонкі. Бо ў Эладзе царыца прадстаўляла ўсю абшчыну, увесь народ перад багамі, была жрыцай падчас рэлігійна-рытуальных святаў. І карабель Тэсея зноў адплыў на Крыт. Яго жонкай стала крыцкая царэўна, сястра Арыядны Федра, якую Тэсей упершыню ўбачыў, калі быў юнаком, а яна — маленькай прыгожай дзяўчынкай.


Федра нарадзіла двух сыноў, Дэмафонта і Акаманта. А іх старэйшы брат Іпаліт — сын амазонкі — жыў у Тразенах, дзе яго выхоўвала маці Тэсея Эфра.

Федра і Іпаліт


Іпаліт вырас прыгожым юнаком, і шмат дзяўчат захаплялася ім. Але ніводная не кранала яго сэрца: сын амазонкі нават і не глядзеў у бок жанчын. Як калісьці яго маці, як увесь народ, у якога яна была царыцай, Іпаліт пакланяўся адной багіні — багіні месяца, апякунцы палявання, цнатлівай Артэмідзе. Ён быў цудоўным ездаком, атлетам і апантаным паляўнічым, увесь час праводзіў на прыродзе, блукаў па гаях і лясістых гарах і адчуваў жывое заступніцтва сваёй любімай багіні Артэміды. У яе гонар Іпаліт узвёў у Тразенах храм.


Багіня кахання Афрадыта даўно заўважыла непачцівасць сына Тэсея да сябе і вырашыла загубіць юнака. Каб пакараць яго, Афрадыта абудзіла ў сэрцы Федры — мачахі Іпаліта — гарачае пачуццё да пасынка. Федра ўбачыла яго, калі Іпаліт прыйшоў з Тразенаў у Афіны на Элеўсінскія містэрыі, і моцна закахалася. Юнак здаўся ёй незвычайна прыгожым і мужным, хаця той быў апрануты ў чорнае палатнянае адзенне, а галаву яго ўпрыгожвалі кветкі. Няшчасная жанчына страціла ўладу над сабой і цалкам аддалася сваёй згубнай страсці. На высокім узгорку яна пабудавала храм Афрадыце і гадзінамі праседжвала там, глядзела на далёкі бераг, куды зноў адправіўся яе каханы.


У хуткім часе Федра разам з Тэсеем прыехала ў Тразены. Вялікім шчасцем для яе стала бачыць Іпаліта кожны дзень. Яна садзілася ў цяні міртавага дрэва і глядзела з асалодай і мукай, як Іпаліт практыкаваўся ў бегу, скачках, барацьбе. А калі пакуты царыцы станавіліся невыноснымі, яна шпількай, аздобленай камянямі, калола лісце мірта. Дзень і ноч пакутавала Федра, але нікому не адкрывала сваёй таямніцы.


— Не, лепш памерці, — разважала яна, — чым такая ганьба... Мяне адлучаць ад алтароў, ад ахвярапрынашэнняў і святаў у гонар багоў. А як дзеці? Ці перажывуць яны ганьбу сваёй маці?! Не, лепш памерці.



Федра перастала есці, амаль не спала, марнела на вачах, але ніхто не ведаў прычыны яе хваробы. Вельмі шкадавала царыцу яе старая нянька, прывезеная ў свой час з Крыта. Аднойчы пачала яна асцярожна распытваць сваю выхаванку і выведала таямніцу.


— Не сумуй, мая прыгажуня, — ласкава ўгаворвала нянька Федру. — Пашкадуй сябе, паглядзі, што засталося ад цябе, няшчаснай. Думаеш, няма ніякага выйсця? Што ж, забі сябе пакутамі, толькі падумай пра дзяцей, ці добра ім будзе без маці?


Старая сціснула ў сваёй руцэ змярцвелую руку царыцы і паглядзела на яе так, быццам пранікла ў душу Федры:


— А чаму б табе, мая любая, — сказала яна ціха, але пераканаўча, — чаму не напісаць Іпаліту? Ён малады, чуллівы, ён зразумее...


Іпаліт толькі што вярнуўся з палявання. Ён адправіўся ў храм сваёй апякункі Артэміды, упрыгожыў статую багіні вянком з кветак і ў добрым настроі пайшоў да дома свайго дзеда Пітфея. Тут і сустрэла яго нянька Федры і перадала пісьмо ад сваёй гаспадыні.


Юнак пачаў чытаць і змяніўся ў твары. Мачыха прызнавалася яму ў каханні. “Я так моцна кахаю цябе, Іпаліт, — пісала Федра, — што таксама, як і ты, уверавала ў Артэміду. Я ахвяравала для яе дзве драўляныя статуі, прывезеныя з Крыта. Як бы мне хацелася быць побач з табой падчас палявання!”


Іпаліт чытаў далей... радкі апякалі яго рукі і сэрца: “Мабыць, так патрэбна багам, што мы, крыцкія жанчыны царскага роду, асуджаны на горкае, забароненае каханне. Такі лёс быў у маёй бабулі Еўропы, у маці Пасіфаі, не абмінуў ён і маю сястру Арыядну. Няшчасная Арыядна! Яе пакінуў твой бацька, вераломны Тэсей. Тое ж самае ён зробіць і са мной... А чаму б нам, Іпаліт, не паехаць куды-небудзь і не пажыць разам, ну хоць бы нядоўга? Мы можам сказаць, што адпраўляемся на паляванне. Не трэба баяцца, любы, ніхто нічога не падумае: мы ж даўно жывем пад адным дахам...”


У юнака пацямнела ў вачах.

· Які жах! Якая ганьба!

Ён убег у пакоі мачахі.

· Гэта тваё пасланне, царыца? Як ты пасмела?..

Іпаліт не чуў свайго голасу. Федра таксама штосьці гаварыла, прасіла не губіць. І яе ён не чуў, толькі бачыў перад сабой шырока расплюшчаныя спалоханыя вочы.


— Ты, жонка майго бацькі, так подла абразіла яго і мяне! І зрабіла гэта не знянацку, не… Ты ўсё абдумала загадзя… Тэсея няма ў Тразенах. Дык ведай. Я зараз жа пакідаю дом і не вярнуся, пакуль не вернецца бацька.


Іпаліт ужо выбягаў з пакояў, калі спыніўся і крыкнуў:

· Я праклінаю цябе!

Федра засталася адна.


— Што рабіць мне, няшчаснай? — паўтарала яна ў роспачы. — Гнеў Іпаліта не мае межаў. Юнак раскажа пра ўсё Тэсею. І тады як я гляну ў вочы мужу?! Што скажу яму?


Ізноў з’явілася думка аб смерці.


— Толькі смерць, толькі яна, — пераконвала сябе царыца, — можа мяне выратаваць, збавіць ад ганьбы, зберагчы добрае імя для нашчадкаў… А як жа той, хто сваёй пагардай моцна пакрыўдзіў мяне і разбіў сэрца? Так і будзе з гордай безуважнасцю глядзець на маю ліхую долю? Не, ён яшчэ ўспомніць Федру. 


Цар Тэсей вяртаўся ў Тразены ў добрым настроі, калі пачуў галашэнні жанчын. Рабы кінуліся яму насустрач.

· Гора, цар. Памерла твая жонка Федра.

Тэсей хутка ўвайшоў у палац і ўбачыў труп царыцы.

· Як гэта здарылася? Артэміда паразіла яе сваёй нябачнай стралой?

· Не, Федра сама пайшла з жыцця. Павесілася.

· Што прычынай? — сурова запытаў цар.

· Ніхто не ведае.

— А што сціскае яна ў скарчанелай руцэ?..


Тэсей трымаў перадсмяротную запіску жонкі. О, багі! Іпаліт, мой любімы сын, абразіў гонар свайго бацькі! Не, гэта немагчыма… Але ж нездарма Федра скончыла самагубствам!

· Дзе Іпаліт? Паклічце яго!

· Царэвіча няма ў Тразенах. Ён паехаў.

· Ах, паехаў! Уцёк ад суда, ад майго гневу!

Поўны тугі і адчаю, раз’юшаны Тэсей пракляў свайго сына. 


— Бацька Пасейдон, — звярнуўся ён да свайго бога-апекуна. — Ты абяцаў выканаць мае тры жаданні. Прашу цябе: пакарай злачынцу!


Тым часам Іпаліт, якому стала вядома аб вяртанні бацькі, гнаў сваю чацвёрку коней па камяністай прыбярэжнай дарозе ў бок Тразенаў. І раптам з Саронскага заліва накацілася на сушу гіганцкая хваля. Яна дасягнула неба і на сваім пеністым грабяні прынесла вялізнага быка. Ад рыка гэтай пачварнай жывёліны скалануліся ўцёсы, і спалоханыя коні Іпаліта, як шалёныя, панеслі калясніцу. Ні майстэрства, ні спрытнасць юнака не маглі яго ўратаваць. Бык кідаўся на коней з розных бакоў і прыгнаў іх да абрыву скалы... Калясніца разбілася, а коні ашалела ляцелі па беразе і цягнулі за сабой царэвіча, які заблытаўся ў павадах. Галава, цела няшчаснага біліся аб камяні і выступы прыбярэжных скалаў. Коні спыніліся, калі ён, разбіты і акрываўлены, ледзьве дыхаў.


Іпаліта прынеслі ў палац да бацькі. Ён яшчэ быў жывы. Тэсей шкадаваў сына, але быў упэўнены ў яго віноўнасці, а значыць, і ў справядлівасці пакарання. І тады з Алімпа сышла сама Артэміда.


— Што, Тэсей, цешышся з таго, што нарабіў? — сурова запытала багіня. — Паверыў паклёпу, ілжывым словам сваёй жонкі і загубіў чыстага душою сына?! Іпаліт любіў цябе, а ты асудзіў яго на незаслужаную смерць! Ён невінаваты. Гэта Федра хацела спакусіць юнака.


Цар быццам скамянеў. Дык вось якая яна, праўда! Слёзы паліліся з вачэй, і з гучным рыданнем ён кінуўся да Іпаліта.


— Няма мне даравання, сын! Не будзе ў жыцці радасці. Смутак і гнеў увялі ў зман. Багіня раскрыла мне вочы...


Іпаліт паспеў дараваць прыгнечанаму горам быцьку: зняў з яго грэх за бязвінна пралітую кроў. Пахавалі юнака пад міртавым дрэвам, ля якога часта сядзела Федра.


Вядомая расійская міфолаг А. Таха-Годзі падкрэслівае невыпадковасць ахвяры, якой з’явіўся Іпаліт. Пасейдон па просьбе Тэсея расправіўся са сваім жа ўнукам, каб потым прынесці яшчэ большае гора Тэсею, калі той даведаўся пра невіноўнасць Іпаліта. З пункту гледжання міфалагічнай свядомасці ахвяра Пасейдону была цалкам неабходнай, бо ў свой час Тэсей забіў Пасейдонавага Мінатаўра, а гэта забойства патрабавала адплаты і аднаўлення парадку, спрадвечна прынятага багамі: ніводны замах на боскую кроў не павінен прайсці бясследна. Паводле некаторых версій, Мінатаўр быў сынам Пасейдона ці яго іпастассю.


Пасля смерці Іпаліта тразенцы ўшаноўвалі яго як бога. Землякі пабудавалі яму храм, наладзілі ў яго памяць штогадовыя святкаванні з ахвярапрынашэннямі. Дзяўчаты аплаквалі пакутлівы лёс Іпаліта, прыносілі яму ў ахвяру пасмы валасоў і спявалі жалобныя песні.


Некаторыя міфы распавядалі пра жыццё Іпаліта пасля смерці. Артэміда ўгаварыла Асклепія ажывіць яе любімца, і богу-лекару ўдалося ўдыхнуць жыццё ў мёртвага Іпаліта. Але Гадэс і багіні лёсу мойры адчулі сябе абражанымі, і Зеўс забіў Асклепія перуном.


Артэміда ахутала ажыўленага Іпаліта воблакам, змяніла яму выгляд, зрабіўшы юнака больш старэйшым, і перанесла ў нямейскія лясныя лагчыны. Там ён ажаніўся з німфай і пачаў новае жыццё пад імем Вірбій (virbis азначае “двойчы чалавек”). Ён правіў як цар і прысвяціў свяшчэнны гай Артэмідзе. У Іпаліта-Вірбія быў сын, таксама Вірбій, які, не пабаяўшыся долі свайго бацькі, пагнаў калясніцу, каб далучыцца да лацінянаў у вайне супраць Энея і траянцаў.


Вядучы прадстаўнік рытуальна-міфалагічнай школы Дж. Фрэзер не выключае ў асобе Іпаліта аднаго са смяротных палюбоўнікаў багіні, што нярэдка сустракалася ў рэлігіях старажытнасці (самы тыповы прыклад — Адоніс, якога кахала Афрадыта). Саперніцтва Артэміды і Федры з-за прыхільнасці Іпаліта нагадвае саперніцтва Афрадыты і Персефоны за каханне Адоніса, тым больш, што Федра — гэта двайнік Афрадыты. Першапачаткова Артэміда была вялікай багіняй урадлівасці. Па закону ранніх рэлігій, багіня, якая апладняе прыроду, сама павінна быць жыватворчай, а для гэтага ёй патрэбна абавязкова мець пры сабе супруга. Згодна з гіпотэзай Фрэзера, Іпаліт лічыўся ў Тразене супругам Артэміды. Зрэзаныя пасмы валасоў, якія ахвяравалі Іпаліту юнакі і дзяўчаты перад узяццем шлюбу, павінны былі спрыяць замацаванню саюза з багіняй дзеля павелічэння ўрадлівасці зямлі, скаціны і людзей. Вірбій — родапачынальнік свяшчэннага гаю і першы нямейскі цар — з’явіўся міфічным папярэднікам альбо прататыпам жрацоў, якія служылі Артэмідзе як Цар Лесу і падобна яму паміралі гвалтоўнай смерцю. Як мяркуе вучоны, яны былі з багіняй гаю ў тых самых стасунках, што і Вірбій: смяротны Цар Лесу меў сваёй царыцай саму Лясную Артэміду.


У розных міфалогіях, а таксама літаратурах — старажытных і новых — сустракаецца сюжэт, падобны сюжэту “Федра і Іпаліт”. Замужняя жанчына заманьвае ў любоўную пастку цнатлівага юнака, церпіць няўдачу, нагаворвае на яго свайму мужу, і той помсціць смерцю. У рэшце рэшт юнак выратоўваецца ад смерці, а захады злой жанчыны выклікаюць заслужанае пакаранне. Згадаем егіпецкую літаратурную казку “Два браты”, біблейскую гісторыю пра Іосіфа Прыгожага і жонку Паціфара, індускую аповесць “Сем мудрацоў”, малаазійскую “Сірыйскую багіню”, а таксама грэчаскі міф пра Белерафонта і Сфенабею.


Семантыка гэтага сюжэта абумоўлена першаснымі архаічнымі ўяўленнямі аб светабудове і звязана з сімволікай Неба і Зямлі. Неба сімвалізавала мужчынскі  пачатак, Зямля — жаночы. Цнатлівага мужчыну можна атаясаміць з небам у перыяд сухменя, “бяздожджавым” небам. Тады гэтая цнатлівасць — бясплоднасць неба — павінна быць парушана насільна. Зямля-маці — жанчына павінна раджаць, і ёй нічога не застаецца, як быць актыўнай. Магчыма, спачатку гэта было нападзенне жанчыны на юнака, як у міфе пра Іосіфа Прыгожага. З надыходам эпохі патрыярхату жанчына ўступае першынство мужчыне, пачынаецца выкрыванне згубнай жаночай прыроды. Грамадская мараль патрабуе павучання, яна не можа патураць таму, што выходзіць за межы яе ўмоўных нормаў, асабліва тых, на якіх будуецца сям’я. Вось чаму жанчына церпіць няўдачу, а затым і кару. З сюжэта выключаецца матыў любоўнага з’яднання і заменьваецца хлуснёй.


Прыведзены прыклад сведчыць аб тым, што міф — гэта першапачатковы ўзор, першапачатковая форма жыцця, архетып, які глыбока закладзены ў калектыўнай падсвядомасці.


Міф аб Федры і Іпаліце атрымаў найвялікшую і разнастайную распрацоўку ў прыгожым пісьменстве. Бадай, ніхто з еўрапейскіх майстроў, якія апісвалі пачуцці міфалагічнай гераіні, драму яе забароненага кахання, не пазбег уплыву геніяльнай трагедыі Эўрыпіда “Іпаліт” (V ст. да н. Х.). Эўрыпідаўская Федра з’явілася вышэйшым дасягненнм антычнай трагедыі ў адлюстраванні безадказнага кахання.


Пад пяром рымскага трагіка І ст. Л. А. Сенекі, а таксама выдатных мастакоў новага часу — французскага класіцыста ХVІІ ст. Ж. Расіна, італьянскага драматурга ХІХ—ХХ ст. Г. Д’Анунцыа, рускай паэткі ХХ ст. М. Цвятаевай — вобраз Федры высвятляўся рысамі то вераломнай спакусніцы, то высакароднай ахвяры. Федру абвінавачвалі, Федры спачувалі, але ніхто не заставаўся абыякавым да яе трагічнага лёсу, і кампазітары ў тым ліку. Назавём сярод іх Ж. Рамо і К. Глюка, стварыўшых оперы, а таксама аўтара сімфоніі Ж. Масне. У якасці “жанчыны, якая кахае праз нянавісць”, Федра трапіла і ў галерэю фрэйдаўскіх прататыпаў.

Згодна з адной з міфалагічных версій, Тэсей быў удзельнікам Калідонскага палявання. Але гэтага не магло быць, бо ў той час ён дапамагаў Пірыфою здабыць жонку. Гэтым учынкам герой перавысіў дазволенае багамі і быў імі пакараны.

Выкраданне Алены. Смерць Тэсея


Нядоўга пражылі разам Пірыфой і прыгажуня Гіпадамія. Памерла любімая жонка лапіфа, і засталіся Пірыфой і Тэсей удаўцамі. Разумны і разважлівы быў Тэсей, але паддаўся на ўгаворы сябра, згадзіўся на рызыкоўную справу — адправіцца ў Спарту і выкрасці Алену — дачку спартанскай царыцы Леды і самога Зеўса. Алена была яшчэ дзяўчынкай, але слава аб яе прыгажосці разнеслася па ўсёй Грэцыі. Дамовіліся сябры, што, калі здабудуць Алену, яна дастанецца аднаму з іх па жэрабю, і хто выйграе, абавязкова дапаможа таму, хто прайграе, здабыць якую іншую слаўную нявесту, дачку Зеўса.


Павялі Пірыфой і Тэсей сваё войска ў Спарту, потым самі паскакалі наперад і выкралі царэўну з храма Артэміды, калі яна прыносіла ахвяры багіні. Пагоня не дагнала іх, і сябры кінулі жэрабя, па якому Алена дасталася Тэсею. Прадбачыў афінскі цар, што яго народ не захоча сварыцца з магутнымі Дыяскурамі — братамі Алены, а таму адвёз дзяўчынку ў Афіны і даручыў апеку над ёй сваёй маці Эфры.


Калі Алена дасягнула патрэбнага для нявесты ўзросту і Тэсей меў намер ажаніцца з ёю, Пірыфой нагадаў пра іх дамоўленасць. Сябры звярнуліся да аракула Зеўса, і той даў іранічны адказ: “А чаму б вам, героі, не захацець у нявесты длі Пірыфоя жонку Гадэса Персефону? З гэтай мэтай можаце адправіцца ў царства мёртвых”. Жахнуўся Тэсей, раззлаваўся на Пірыфоя, што той сур’ёзна ўспрыняў параду. Але што ён мог зрабіць? Трэба выконваць дадзенае абяцанне.


Праз змрочную цясніну, што ў Калоне, прадмесці Афінаў, праніклі сябры пад зямлю і неўзабаве прадсталі перад Гадэсам.


Цар краіны ценяў спакойна выслухаў іх бессаромнае патрабаванне. У яго кіпела ўсё ў сярэдзіне, але Гадэс разыгрываў з сябе гасціннага гаспадара.


— Калі ласка, садзіцеся, адпачніце, — і ён паказаў на трон, што высечаны ў скале.


Селі Пірыфой з Тэсеем і прыраслі да трона назаўжды. Іх мучалі Эрыніі і Кербер, палохала сыканне страшэнных змей. А Гадэс толькі ўсміхаўся: маўляў, самі ведаеце, што заслужылі пакаранне.


У пакутах прайшлі аж чатыры гады, такія цяжкія для сяброў, што нават Геракл, які спусціўся пад зямлю па Кербера, не пазнаў іх. Царыца змрочнага царства Персефона была ветлівай з братам.


— Калі хочаш, забірай з сабой гэтых злачынцаў, — сказала яна Гераклу і шматзначна дадала: — калі зможаш.


Схапіў Геракл Тэсея абедзвюма рукамі і з усёй сваёй магутнай сілы пачаў цягнуць, пакуль з трэскам не адарваў яго ад чарадзейнага трона. Пасля гэтага волат узяўся за Пірыфоя. Але ў той самы момант пагрозліва скаланулася зямля, і Геракл адпусціў яго: так пажадалі багі. Яны дазволілі вызваліцца Тэсею, бо ён заўсёды з пашанай ставіўся да багоў, і ў дзёрзкую авантуру ўцягнуў яго Пірыфой, у жылах якога цякла кроў Іксіёна, таксама жорстка пакаранага Зеўсам.


Шмат чаго змянілася ў Атыцы ў адсутнасць цара. З вялізным войскам прыйшлі ў яе браты Дыяскуры і ў пошуках Алены разбурылі замак Тэсея ў Афінах. Яны вызвалілі сястру, разам з ёй звялі ў Спарту маці Тэсея Эфру і зрабілі яе рабыняю Алены. Але і гэта яшчэ не ўся помста спартанскіх герояў. Царом у Афінах яны паставілі даўняга ворага Тэсея Менесфея, сына Петэя, якога ў свой час выгнаў з горада Эгей. Адразу, як толькі Тэсей вярнуўся з царства ценяў, ён пабудаваў алтар Геракла Выратавальніка. Але сам ён настолькі аслабеў ад перанесеных пакутаў, а Афіны без яго былі так падарваны міжусобіцамі і мецяжамі, што Тэсей і не спрабаваў змагацца за ўладу. Ён таемна адвёз сваіх дзяцей з горада на Эўбею, дзе сябар абяцаў для іх прытулак, а сам адправіўся на востраў Скірас ля Эўбеі, дзе меў участак зямлі і маёмасць. Цар Лікамед хоць і быў прыяцелем Менесфея, сустрэў Тэсея ветліва і пышна. На самай жа справе яму зусім не хацелася развітвацца з уласнасцю Тэсея, якую ён прывык лічыць сваёй. Сказаўшы, што нібы хоча паказаць Тэсею межы яго ўладання, Лікамед заманіў героя на вяршыню высокага ўцёса і спіхнуў яго ўніз.


Згодна з іншай версіяй міфа, Тэсей паслізнуўся і сам упаў у мора. Як бы там ні было, герой вярнуўся ў тую стыхію, з якой выйшаў: яго ж боскім бацькам быў бог мораў Пасейдон, і яго зямны бацька Эгей таксама знайшоў смерць у марскіх хвалях.


Тэсей вярнуўся ў тую стыхію, з якой змагаўся, якую імкнуўся пераўтварыць сваім гераізмам і якая час ад часу выяўлялася ў яго дзёрзкіх прыгодах, а яны ўрэшце каштавалі цару ўлады і жыцця. Але і ўлада і вялікі аўтарытэт зноў вернуцца да Тэсея, толькі ўжо ў яго сынах, у памяці аб ім самім.


Падчас грэка-персідскіх войнаў, калі ў 490 г. да н. Х. персы высадзіліся пры Марафоне і, нягледзячы на пераважную большасць, былі адкінуты афінянамі, грэкі-пераможцы распавядалі, што на полі бою з’явіўся ўзброены прывід Тэсея і павёў іх на ворага. Пасля заканчэння вайны Піфія дала афінянам аракул — перанесці косці Тэсея ў Афіны і з гонарам захоўваць грабніцу героя. У 475 г. да н. Х. палкаводзец Кімон узяў Скірас і пачаў шукаць магілу Тэсея. Ён заўважыў арла, які дзёўб і кіпцюрамі раздзіраў зямлю. Гэта быў знак з неба, і Кімон загадаў капаць на тым месцы. Пад капцом знайшлі вялізную труну, унутры якой знаходзіўся шкілет вельмі высокага чалавека, а побач з ім — дзіда і меч. З глыбокай пашанай свяшчэнныя астанкі былі перавезены ў Афіны і змешчаны ў свяцілішчы Тэсея. Як пісаў Плутарх, магіла Тэсея стала прытулкам для рабоў і ўсіх няшчасных, усіх тых, хто баіцца ўладарных людзей, таму што сам Тэсей быў абаронцам і памочнікам слабых і прыгнечаных.

